AN COIMISIÚN EORPACH An Bhruiséil,15.9.2022 COM(2022) 454 final 2022/0272(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le ceanglais chothrománacha chibearshlándála le haghaidh táirgí a bhfuil eilimintí digiteacha acu agus lena leasaítear Rialachán (AE) 2019/1020 (Téacs atá ábhartha maidir le LEE) {SEC(2022) 321 final} - {SWD(2022) 282 final} - {SWD(2022) 283 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá méadú ar líon na gcibirionsaithe rathúla a dhéantar ar chrua-earraí agus ar bhogearraí, agus meastar gurb é EUR 5,5 trilliún an costas domhanda bliantúil a bheidh ar an gcibearchoireacht faoi 2021. Goilleann dhá mhórfhadhb ar na táirgí sin agus cuirtear leis na costais a bhíonn ar úsáideoirí agus ar na tsochaí: (1) leibhéal íseal cibearshlándála, a léirítear leis na leochaileachtaí forleathana atá ann agus an soláthar nuashonruithe slándála nach bhfuil leormhaith ná comhsheasmhach chun aghaidh a thabhairt ar na leochaileachtaí sin, agus (2) an tuiscint agus an rochtain easnamhach atá ag úsáideoirí ar fhaisnéis, rud a chiallaíonn nach mbíonn sé ar a gcumas táirgí a roghnú ag a bhfuil airíonna leormhaithe cibearshlándála nó iad a úsáid ar bhealach slán. I dtimpeallacht nasctha, d’fhéadfadh teagmhas cibearshlándála i dtáirge amháin difear a dhéanamh don eagraíocht ina hiomláine nó don slabhra iomlán soláthair, agus is minic a scaipeann sé thar theorainneacha sa mhargadh inmheánach taobh istigh de chúpla nóiméad. D’fhéadfadh sé sin cur isteach go mór ar ghníomhaíochtaí eacnamaíocha agus sóisialta nó d’fhéadfadh sé fiú daoine a chur i mbaol a mbáis. Tá gné mhór trasteorann ag baint le cibearshlándáil táirgí ag a bhfuil gnéithe digiteacha, mar gur minic a úsáidtear táirgí a mhonaraítear i dtír amháin ar fud an mhargaidh inmheánaigh. Anuas air sin, is minic a scaipeann teagmhais nach ndéanann difear ach d’eintiteas nó do Bhallstát amháin ag an tús ar fud an mhargaidh inmheánaigh ina iomláine taobh istigh de chúpla nóiméad. Cé go bhfuil feidhm ag reachtaíocht an mhargaidh inmheánaigh atá ann cheana maidir le táirgí áirithe ag a bhfuil gnéithe digiteacha, ní chumhdaítear formhór an dtáirgí crua-earraí ná bogearraí le haon reachtaíocht de chuid an Aontais lena dtugtar aghaidh ar an gcibearshlándáil a bhaineann leo. Go háirithe, ní thugtar aghaidh leis an gcreat dlíthiúil atá ag an Aontas faoi láthair ar chibearshlándáil bogearraí neamhleabaithe, fiú má tá ionsaithe cibearshlándála á ndíriú níos mó ar na laigí sin, agus eascraíonn costais mhóra eacnamaíocha agus shochaíocha uaidh sin. Is iomaí sampla atá ann de chibirionsaithe móra a rinneadh mar thoradh ar shlándáil fho-optamach táirge, amhail péist bogearra éirice WannaCry, a bhain buntáiste as leochaileacht Windows a rinne difear do 200 000 ríomhaire ar fud 150 tír in 2017 agus a rinne damáiste a chosain na billiúin USD; ionsaí ar shlabhra soláthair Kaseya VSA, inar úsáideadh bogearra riaracháin líonra Kaseya chun ionsaí a dhéanamh ar 1 000 cuideachta agus a thug ar shlabhra ollmhargaí a 500 siopa ar fad a dhúnadh ar fud na Sualainne; nó an iliomad teagmhas inar haiceáladh feidhmchláir bhaincéireachta chun airgead a ghoid ó chustaiméirí nach raibh aon choinne acu leis. Sainaithníodh dhá phríomhchuspóir lena ndírítear ar fheidhmiú cuí an mhargaidh inmheánaigh a áirithiú: (1) dálaí a chruthú chun táirgí slána ag a bhfuil gnéithe digiteacha a fhorbairt trína áirithiú go gcuirtear táirgí bogearraí agus crua-earraí ar an margadh gan mórán leochaileachtaí iontu agus trína áirithiú go ndéanann monaróirí cúram den tslándáil ar feadh saolré táirge; agus (2) dálaí a chruthú lena gcuirtear ar a gcumas d’úsáideoirí an chibearshlándáil a chur san áireamh agus táirgí ag a bhfuil gnéithe digiteacha á roghnú agus á n‑úsáid acu. Leagadh amach na ceithre phríomhchuspóir seo a leanas: (i) a áirithiú go gcuireann monaróirí feabhas ar shlándáil táirgí ag a bhfuil gnéithe digiteacha sa chéim dheartha agus forbartha agus ar feadh shaolré an táirge; (ii) creat comhleanúnach cibearshlándála a áirithiú, agus comhlíontacht a éascú le haghaidh táirgeoirí crua-earraí agus bogearraí; (iii) feabhas a chur ar thrédhearcacht airíonna slándála táirgí ag a bhfuil gnéithe digiteacha, agus (iv) é a chur ar a gcumas do ghnólachtaí agus do thomhaltóirí táirgí ag a bhfuil gnéithe digiteacha a úsáid go slán. Ciallaíonn gné mhór trasteorann na cibearshlándála agus an líon méadaitheach teagmhas, a mbíonn tionchar acu thar theorainneacha agus ar fud earnálacha agus táirgí, nach féidir leis na Ballstáit na cuspóirí a bhaint amach go héifeachtach ina n‑aonar. I bhfianaise chineál domhanda na margaí le haghaidh táirgí ag a bhfuil gnéithe digiteacha, bíonn na rioscaí céanna le sárú ag na Ballstáit le haghaidh na dtáirgí céanna ag a bhfuil gnéithe digiteacha ar a gcríoch. Tá an baol ann go gcuirfeadh creat ilroinnte de rialacha náisiúnta éagsúla atá ag teacht chun cinn bac ar mhargadh inmheánach oscailte iomaíoch le haghaidh táirgí ag a bhfuil gnéithe digiteacha. Dá bhrí sin, tá gá le gníomhaíocht chomhpháirteach ar leibhéal an Aontais chun méadú a chur ar an leibhéal muiníne atá ann i measc úsáideoirí agus ar mhealltacht táirgí de chuid an Aontais ag a bhfuil gnéithe digiteacha. Rachadh sé chun tairbhe don mhargadh inmheánach freisin trí dheimhneacht dhlíthiúil a sholáthar agus cothrom iomaíochta a bhaint amach le haghaidh dhíoltóirí na dtáirgí ag a bhfuil gnéithe digiteacha, mar a cuireadh i dtábhacht freisin sa tuarascáil chríochnaitheach ón gComhdháil ar Thodhchaí na hEorpa, inar iarr saoránaigh go mbeadh ról níos mó ag an Aontas maidir le bagairtí cibearshlándála a chomhrac. •Idirghníomhú le forálacha beartais atá sa réimse beartais cheana Is éard atá i gceist le creat an Aontais roinnt píosaí reachtaíochta cothrománaí lena gcumhdaítear gnéithe áirithe a bhaineann leis an gcibearshlándáil ó pheirspictíochtaí éagsúla (táirgí, seirbhísí, bainistiú géarchéime, agus coireanna). In 2013, tháinig an Treoir maidir le hionsaithe ar chórais faisnéis i bhfeidhm, treoir lena gcomhchuibhítear coiriúlú agus pionóis le haghaidh roinnt cionta in aghaidh córais faisnéise. I mí Lúnasa 2016, tháinig Treoir (AE) 2016/1148 maidir le slándáil na gcóras gréasáin agus faisnéise (Treoir NIS) i bhfeidhm agus ba í an chéad phíosa reachtaíochta maidir leis an gcibearshlándáil a raibh feidhm aige ar fud an Aontais. Leis an athbhreithniú a rinneadh uirthi, arb é ba thoradh air Treoir [Treoir XXX/XXXX (NIS2)], méadaítear leibhéal coiteann uaillmhéine an Aontais. In 2019, tháinig Gníomh an Aontais um Chibearshlándáil i bhfeidhm, lena ndírítear ar fheabhas a chur ar shlándáil táirgí TFC, seirbhísí TFC agus próiseas TFC trí chreat deonach Eorpach um dheimhniú cibearshlándála a thabhairt isteach. Ní áirithítear cibearshlándáil an tslabhra soláthair ina iomláine ach amháin má tá na comhpháirteanna uile den slabhra cibearshlán. Tá bearnaí móra sa reachtaíocht thuasluaite de chuid an Aontais i ndáil leis sin, toisc nach gcumhdaítear léi ceanglais shainordaitheacha le haghaidh slándáil táirgí ag a bhfuil gnéithe digiteacha. Cé go ndéantar táirgí ag a bhfuil gnéithe digiteacha a chuirtear ar an margadh a chumhdach leis an nGníomh um Chibear-athléimneacht atá beartaithe, is é is aidhm do Threoir [Treoir XXX/XXX (NIS2)] ardleibhéal cibearshlándála a áirithiú i gcás seirbhísí a sholáthraíonn eintitis fhíor-riachtanacha agus thábhachtacha. Le Treoir [Treoir XXX/XXXX (NIS2)] ceanglaítear ar na Ballstáit a áirithiú go ndéanann eintitis fhíor-riachtanacha agus thábhachtacha a thagann faoin raon feidhme, amhail soláthraithe cúraim sláinte nó néalseirbhísí agus eintitis riaracháin phoiblí, go ndéanann siad bearta teicniúla, oibríochtúla agus eagraíochtúla cibearshlándála atá iomchuí agus comhréireach. Áirítear leis sin, i measc nithe eile, ceanglas maidir leis an tslándáil a áirithiú agus córais gréasáin agus faisnéise á bhfáil, á bhforbairt agus á gcoinneáil ar bun, lena n‑áirítear an láimhseáil agus an nochtadh leochaileachtaí. Le Treoir [Treoir XXX/XXXX (NIS2)] ceanglaítear ar an gCoimisiún gníomhartha cur chun feidhme a ghlacadh lena leagtar síos na ceanglais theicniúla agus mhodheolaíochta a bhaineann leis na bearta sin laistigh de 21 mhí tar éis dháta teacht i bhfeidhm na Treorach seo le haghaidh cineálacha áirithe eintiteas, amhail soláthraithe seirbhísí néalríomhaireachta. Maidir leis na heintitis eile uile, féadfaidh an Coimisiún gníomh cur chun feidhme a ghlacadh, lena leagtar síos na ceanglais theicniúla agus mhodheolaíochta, mar aon leis na ceanglais earnála. Áiritheofar leis an gcreat go ndéanfar sonraíochtaí agus bearta teicniúla atá comhchosúil le buncheanglais chibearshlándála an Gnímh um Chibear-athléimneacht a chur chun feidhme maidir le bogearraí a sholáthraítear mar sheirbhís (Bogearraí mar Sheirbhís) a dhearadh, a fhorbairt agus a láimhseáil ó thaobh leochaileachtaí de. Mar shampla, d’fhéadfadh sé gur bhealach a bheadh ann ardleibhéal cibearshlándála a áirithiú i gcásanna amhail córais um thaifid leictreonacha sláinte, lena n‑áirítear nuair a sholáthraítear mar Bhogearraí mar Sheirbhís iad nó nuair a fhorbraítear laistigh d’institiúid sláinte (intí) iad i gcomhréir leis an [Rialachán maidir le Spás Eorpach Sonraí Sláinte] atá beartaithe. •Idirghníomhú le beartais eile de chuid an Aontais Mar a leagtar amach sa Teachtaireacht dar teideal Shaping Europe's digital future [Todhchaí dhigiteach na hEorpa a mhúnlú] , tá sé ríthábhachtach go mbaineann an tAontas na buntáistí uile as an ré dhigiteach agus go láidríonn sí a hacmhainneacht tionscail agus nuálaíochta, laistigh de theorainneacha sábháilte agus eiticiúla. Leagtar amach ceithre cholún sa straitéis Eorpach maidir le sonraí – cosaint sonraí, cearta bunúsacha, an tsábháilteacht agus an chibearshlándáil – mar réamhriachtanais fhíor‑riachtanacha do shochaí a gcumhachtaíonn an úsáid sonraí í. Is é atá i gcreat an Aontais atá ann faoi láthair agus is infheidhme maidir le táirgí a bhféadfadh sé go mbeadh gnéithe digiteacha acu roinnt píosaí reachtaíochta, lena n‑áirítear reachtaíocht an Aontais maidir le táirgí sonracha lena gcumhdaítear gnéithe a bhaineann leis an tsábháilteacht agus reachtaíocht ghinearálta maidir le dliteanas i leith táirgí. Tá an togra seo comhleanúnach leis an gcreat rialála de chuid an Aontais atá ann faoi láthair maidir le táirgí, agus le tograí reachtacha a bhí ann le déanaí amhail an togra ón gCoimisiún le haghaidh Rialachán [an Rialachán maidir le hIntleacht Shaorga]. Bheadh feidhm ag an Rialachán atá beartaithe maidir leis an trealamh raidió uile faoi chuimsiú Rialachán Tarmligthe (AE) 2022/30 ón gCoimisiún. Thairis sin, áirítear leis na ceanglais a leagtar síos leis an Rialachán seo gnéithe uile na mbuncheanglas dá dtagraítear in Airteagal 3(3), pointí (d), (e) agus (f) de Threoir 2014/53/AE, lena n‑áirítear na príomhghnéithe a leagtar amach in [Cinneadh cur chun feidhme XXX/2022 ón gCoimisiún maidir le hiarraidh ar chaighdeánú chuig na hEagraíochtaí Eorpacha um Chaighdeánú] arna n‑eisiúint ar bhonn an Rialacháin Tarmligthe sin. Chun forluí rialála a sheachaint, meastar go n‑aisghairfeadh nó go leasódh an Coimisiún an Rialachán Tarmligthe maidir leis an trealamh raidió a chumhdaítear leis an Rialachán atá beartaithe, ionas go mbeadh feidhm ag an Rialachán atá beartaithe maidir leis, a luaithe is infheidhme é. Thairis sin, chun dúbailt oibre a sheachaint, meastar go gcuirfidh an Coimisiún agus na hEagraíochtaí Eorpacha um Chaighdeánú san áireamh an obair chaighdeánaithe a rinneadh i gcomhthéacs Cinneadh Cur Chun Feidhme C(2022)5637 ón gCoimisiún maidir le hiarraidh ar chaighdeánú le haghaidh Rialachán Tarmligthe RED 2022/30 agus caighdeáin chomhchuibhithe á n‑ullmhú agus á bhforbairt chun cur chun feidhme an Rialacháin a éascú. 2.BUNÚS DLÍ, COIMHDEACHT AGUS COMHRÉIREACHT •Bunús dlí

Is é Airteagal 114 den Chonradh ar Fheidhmiú an Aontais Eorpaigh (CFAE) bunús dlí an togra seo, lena ndéantar foráil maidir le bearta a ghlacadh chun bunú agus feidhmiú an mhargaidh inmheánaigh a áirithiú. Is é is cuspóir don togra comhchuibhiú a dhéanamh ar cheanglais chibearshlándála le haghaidh táirgí ag a bhfuil gnéithe digiteacha sna Ballstáit uile agus deireadh a chur le bacainní ar shaorghluaiseacht earraí. Féadfar Airteagal 114 CFAE a úsáid mar bhunús dlí chun cosc a chur ar theacht chun cinn na mbacainní sin a eascraíonn as dlíthe agus as cuir chuige náisiúnta éagsúla a bheith ann maidir leis an gcaoi chun aghaidh a thabhairt ar an éiginnteacht dlíthiúil agus ar na bearnaí sna creataí dlíthiúla atá ann faoi láthair. Thairis sin, d’aithin an Chúirt Bhreithiúnais go bhféadfadh cur i bhfeidhm ceanglas teicniúil ilchineálach a bheith ina fhoras bailí chun Airteagal 114 CFAE a ghníomhachtú. An creat reachtach de chuid an Aontais atá ann faoi láthair agus is infheidhme i leith táirgí ag a bhfuil gnéithe digiteacha, tá an creat sin bunaithe ar Airteagal 114 CFAE agus is éard atá ann roinnt píosaí reachtaíochta, lena n‑áirítear píosaí reachtaíochta maidir le táirgí sonracha agus gnéithe a bhaineann leis an tsábháilteacht nó reachtaíocht ghinearálta maidir le dliteanas i leith táirgí. Ní chumhdaítear leis áfach ach gnéithe áirithe a bhaineann le cibearshlándáil táirgí digiteacha inláimhsithe agus, de réir mar is infheidhme, bogearraí atá leabaithe sna táirgí sin. Ar an leibhéal náisiúnta, tá na Ballstáit ag tosú ar bhearta náisiúnta a dhéanamh lena gceanglaítear ar dhíoltóirí táirgí digiteacha feabhas a chur ar a gcibearshlándáil. An tráth céanna, tá gné mhór trasteorann ag baint le cibearshlándáil táirgí digiteacha, toisc gur minic a úsáideann eagraíochtaí agus tomhaltóirí ar fud an mhargaidh inmheánaigh ina iomláine táirgí a mhonaraítear i dtír amháin. Is minic a scaipeann teagmhais a bhaineann le heintiteas nó le Ballstát amháin ar fud eagraíochtaí, earnálacha agus roinnt Ballstát laistigh de chúpla nóiméad. Na gníomhaíochtaí agus na tionscnaimh éagsúla a rinneadh go dtí seo ar leibhéal an Aontais, ní thugann siad aghaidh ach go páirteach ar na fadhbanna a sainaithníodh agus tá an baol ann go gcruthófar meascán mearaí reachtach laistigh den mhargadh inmheánach, go méadófar an éiginnteacht dhlíthiúil le haghaidh dhíoltóirí agus úsáideoirí na dtáirgí agus go gcuirfear ualach nach bhfuil gá leis ar chuideachtaí roinnt ceanglas a chomhlíonadh le haghaidh cineálacha comhchosúla táirgí. Leis an Rialachán atá beartaithe, chomhchuibheofaí agus chuíchóireofaí tírdhreach rialála an Aontais trí cheanglais chibearshlándála a thabhairt isteach le haghaidh táirgí ag a bhfuil gnéithe digiteacha agus trí cheanglais fhorluiteacha a eascraíonn ó phíosaí éagsúla reachtaíochta a sheachaint. Leis sin, chruthófaí deimhneacht dhlíthiúil níos fearr le haghaidh oibreoirí agus úsáideoirí ar fud an Aontais, agus dhéanfaí comhchuibhiú níos fearr ar an margadh inmheánach Eorpach, chruthófaí dálaí níos inmharthana le haghaidh oibreoirí a bhfuil sé d’aidhm acu dul isteach i margadh an Aontais. •Coimhdeacht (i gcás inniúlacht neamheisiach) Ciallaíonn gné mhór trasteorann na cibearshlándála i gcoitinne agus an líon méadaitheach rioscaí agus teagmhas, a mbíonn tionchar acu thar theorainneacha agus ar fud earnálacha agus táirgí, nach féidir leis na Ballstáit cuspóirí na hidirghabhála seo a bhaint amach go héifeachtach astu féin. Le cuir chuige náisiúnta chun aghaidh a thabhairt ar na fadhbanna, agus go háirithe le cuir chuige lena dtugtar isteach ceanglais shainordaitheacha, cruthófar tuilleadh éiginnteacht dhlíthiúil agus bacainní dlíthiúla. D’fhéadfadh sé go gcuirfí cosc ar chuideachtaí leathnú go héasca chuig Ballstáit eile, agus go gceilfí buntáistí a dtáirgí ar úsáideoirí. Dá bhrí sin, tá gá le gníomhaíocht chomhpháirteach ar leibhéal an Aontais chun ardleibhéal muiníne a bhunú i measc úsáideoirí agus chun méadú a chur ar mhealltacht táirgí de chuid an Aontais ag a bhfuil gnéithe digiteacha . Rachadh sé chun tairbhe freisin don mhargadh aonair digiteach agus don mhargadh inmheánach i gcoitinne trí dheimhneacht dhlíthiúil a sholáthar agus trí chothrom iomaíochta a sholáthar le haghaidh monaróirí táirgí ag a bhfuil gnéithe digiteacha. Ar deireadh, leis na Conclúidí ón gComhairle an 23 Bealtaine 2022 maidir le seasamh cibearshlándála an Aontais Eorpaigh a fhorbairt, iarrtar ar an gCoimisiún ceanglais choiteanna chibearshlándála a mholadh le haghaidh gairis cheangailte faoi dheireadh 2022. •Comhréireacht A mhéid a bhaineann le comhréireacht an Rialacháin atá beartaithe, ní rachadh na bearta sna roghanna beartais a breithníodh thar a bhfuil gá leis chun na cuspóirí ginearálta agus na cuspóirí sonracha a bhaint amach agus ní bheadh costais dhíréireacha ag baint leo. Go sonrach, áiritheofaí leis an idirghabháil atá á breithniú go ndaingneofaí táirgí ag a bhfuil gnéithe digiteacha le linn a saolré agus go ndaingneofaí iad i gcomhréir leis na rioscaí atá ann trí bhíthin ceanglais atá dírithe ar chuspóirí agus atá neodrach ó thaobh na teicneolaíochta de, ceanglais a bheidh réasúnta agus a bheidh comhfhreagrach go ginearálta do leas na n‑eintiteas lena mbaineann. Na buncheanglais chibearshlándála sa togra, tá siad ag cur le caighdeáin a úsáidtear go forleathan, agus chuirfí sainiúlachtaí teicniúla na dtáirgí san áireamh leis an bpróiseas caighdeánaithe a bheadh ann amach anseo. Ciallaíonn sé sin go n‑oiriúnófaí na rialuithe slándála i gcás inar ghá sin le haghaidh leibhéal riosca ar leith. Thairis sin, leis na rialacha cothrománacha atá beartaithe, ní dhéanfaí foráil maidir le measúnú tríú páirtí ach le haghaidh táirgí criticiúla. Ní áireofaí leis sin ach sciar cúng den mhargadh le haghaidh táirgí ag a bhfuil gnéithe digiteacha. Bheadh an tionchar ar FBManna ag brath ar a láithreacht i margadh na gcatagóirí sonracha táirgí sin. Maidir le comhréireacht na gcostas ar mheasúnú comhréireachta, chuirfeadh comhlachtaí faoina dtugtar fógra a dhéanann na measúnuithe tríú páirtí méid an gnóthais san áireamh agus na táillí á socrú acu. Dhéanfaí foráil freisin maidir le hidirthréimhse réasúnta de 24 mhí chun an cur chun feidhme a ullmhú, agus thabharfaí am do na margaí ábhartha ullmhú agus thabharfaí treoir shoiléir d’infheistíochtaí T&F an tráth céanna. An buntáiste a bhainfeadh le leibhéal níos airde slándála a bheith ag táirgí ag a bhfuil gnéithe digiteacha agus leis an méadú ar deireadh ar mhuinín úsáideoirí, ba mhó an buntáiste sin ná aon chostas comhlíontachta a bheadh ar ghnólachtaí. •An rogha ionstraime Is éard a bheadh i gceist le hidirghabháil rialála rialachán a ghlacadh seachas treoir. Tá sé sin amhlaidh toisc, i gcás an chineáil áirithe reachtaíochta seo maidir le táirgí, go mbeadh rialachán níos éifeachtaí chun aghaidh a thabhairt ar na fadhbanna a sainaithníodh agus chun na cuspóirí a ceapadh a chomhlíonadh, ós rud é gur idirghabháil é lena gcuirtear coinníoll ar chatagóir an‑leathan táirgí a chur ar an margadh inmheánach. Mar gheall ar an bpróiseas trasuite i gcás treoir le haghaidh idirghabháil den sórt sin, d’fhéadfadh sé go mbeadh an iomarca saoirse ann ar an leibhéal náisiúnta, agus go bhféadfadh easpa aonfhoirmeachta maidir le buncheanglais áirithe chibearshlándála, éiginnteacht dhlíthiúil, tuilleadh ilroinnte nó cásanna idirdhealaitheacha trasteorann a bheith ann fiú agus thairis sin, cuirtear san áireamh go bhféadfadh na táirgí a chumhdaítear a bheith ina dtáirgí ilchuspóireacha nó ilúsáide agus gur féidir le monaróirí roinnt catagóirí de na táirgí sin a tháirgeadh. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Comhairliúcháin leis na páirtithe leasmhara Chuaigh an Coimisiún i gcomhairle le réimse leathan páirtithe leasmhara. Iarradh ar na Ballstáit agus ar na páirtithe leasmhara páirt a ghlacadh sa chomhairliúchán poiblí oscailte agus sna suirbhéanna agus sna ceardlanna a eagraíodh i gcomhthéacs staidéir a rinne cuibhreannas lena dtacaítear le hobair ullmhúcháin an Choimisiúin don mheasúnú tionchair: Wavestone, an Lárionad don Staidéar ar Bheartas na hEorpa (CEPS) agus ICF. Áirítear leis na páirtithe leasmhara a ndeachthas i gcomhairle leo údaráis náisiúnta um fhaireachas margaidh, comhlachtaí de chuid an Aontais a dhéileálann leis an gcibearshlándáil, monaróirí crua-earraí agus bogearraí, allmhaireoirí agus dáileoirí crua-earraí agus bogearraí, comhlachais trádála, eagraíochtaí tomhaltóirí agus úsáideoirí táirgí ag a bhfuil gnéithe digiteacha agus saoránaigh, taighdeoirí agus acadóirí, comhlachtaí faoina dtugtar fógra agus comhlachtaí creidiúnúcháin agus gairmithe sa tionscal cibearshlándála. Cuimsítear an méid seo a leanas sna gníomhaíochtaí comhairliúcháin: ·Céad staidéar a rinne cuibhreannas ina raibh ICF, Wavestone, Carsa agus CEPS, staidéar a foilsíodh i mí na Nollag 2021. Sainaithníodh roinnt teipeanna margaidh leis an staidéar agus rinneadh measúnú ar idirghabhálacha rialála a d’fhéadfaí a dhéanamh.

·Comhairliúchán Poiblí Oscailte lenar díríodh ar shaoránaigh, ar pháirtithe leasmhara agus ar shaineolaithe cibearshlándála. Cuireadh 176 fhreagra isteach. Chuir na freagraí sin leis an mbailiúchán éagsúil tuairimí agus taithí a fuarthas ó na grúpaí páirtithe leasmhara uile. ·Le ceardlanna a d’eagraigh an staidéar lena dtacaítear le hobair ullmhúcháin an Choimisiúin le haghaidh Gníomh um Chibear-athléimneacht, tugadh le chéile tuairim agus 100 ionadaí ó na 27 mBallstát uile a rinne ionadaíocht do pháirtithe leasmhara éagsúla. ·Rinneadh agallaimh le saineolaithe chun tuiscint níos doimhne a fháil ar na dúshláin chibearshlándála atá ann faoi láthair maidir le táirgí ag a bhfuil gnéithe digiteacha agus chun roghanna beartais a phlé maidir le hidirghabháil rialála a d’fhéadfaí a dhéanamh. ·Reáchtáladh plé déthaobhach le húdaráis náisiúnta chibearshlándála, leis an earnáil phríobháideach agus le heagraíochtaí tomhaltóirí. ·Rinneadh for-rochtain spriocdhírithe ar phríomhpháirtithe leasmhara FBManna. •Bailiú agus úsáid saineolais Ba é ab aidhm do na gníomhaíochtaí comhairliúcháin ionchur a fháil maidir leis na cúig phríomhchritéar meastóireachta bunaithe ar Threoirlínte an Aontais maidir le Rialáil Níos Fearr (éifeachtacht, éifeachtúlacht, ábharthacht, comhleanúnachas, breisluach AE) mar aon leis na tionchair a d’fhéadfadh a bheith ag roghanna a d’fhéadfadh a bheith ann amach anseo. Ní hamháin go ndearna an conraitheoir teagmháil leis na páirtithe leasmhara a mbeadh tionchar díreach ag an Rialachán atá beartaithe orthu, ach chuaigh sé i gcomhairle freisin le raon leathan saineolaithe i réimse na cibearshlándála. •Measúnú tionchair Rinne an Coimisiún measúnú tionchair le haghaidh an togra seo agus rinne Bord an Choimisiúin um Ghrinnscrúdú Rialála scrúdú air. Reáchtáladh cruinniú le RSB an 6 Iúil 2022 agus tháinig tuairim dhearfach amach ina dhiaidh. Coigeartaíodh an Measúnú Tionchair chun aghaidh a thabhairt ar mholtaí agus ar bharúlacha RSB. Scrúdaigh an Coimisiún roghanna beartais éagsúla chun cuspóirí ginearálta an togra a bhaint amach: ·Cur chuige dlí bhoig agus bearta deonacha (rogha 1): Leis an rogha seo, ní dhéanfaí aon idirghabháil shainordaitheach rialála. Ina ionad sin, d’eiseodh an Coimisiún teachtaireachtaí, treoraíocht, moltaí agus d’fhéadfadh sé cóid iompair a eisiúint chun bearta deonacha a spreagadh. Leanfaí de scéimeanna náisiúnta, idir scéimeanna deonacha nó sainordaitheacha, a fhorbairt chun an easpa rialacha cothrománacha ar leibhéal an Aontais a chúiteamh. ·Idirghabháil rialála ad‑hoc le haghaidh cibearshlándáil táirgí inláimhsithe ag a bhfuil gnéithe digiteacha agus bogearraí leabaithe faoi seach (rogha 2): Idirghabháil rialála ad hoc a bheadh sonrach do tháirgí a bheadh i gceist leis an rogha seo, bheadh an idirghabháil teoranta d’ábhar a chur leis na ceanglais chibearshlándála atá sa reachtaíocht atá ann cheana nó do na ceanglais sin a leasú nó reachtaíocht nua a thabhairt isteach de réir mar a thiocfadh rioscaí nua chun cinn, lena n‑áirítear, reachtaíocht a d’fhéadfadh a bheith ann maidir le bogearraí nach bhfuil leabaithe. Is éard atá i gceist le rogha 3 agus rogha 4 idirghabháil chothrománach rialála atá éagsúil ó thaobh raon feidhme de, a leanfadh an Creat Reachtach Nua go mór. Leis an gcreat sin, leagtar amach buncheanglais mar choinníoll chun táirgí áirithe a chur ar an margadh inmheánach. Leis an gCreat Reachtach Nua, déantar foráil de ghnáth maidir le measúnú comhréireachta freisin, an próiseas a dhéanann an monaróir chun a léiriú ar comhlíonadh na ceanglais shonraithe a bhaineann le táirge. ·Cur chuige measctha, lena n‑áirítear rialacha cothrománacha sainordaitheacha maidir le cibearshlándáil táirgí inláimhsithe ag a bhfuil gnéithe digiteacha agus bogearraí leabaithe faoi seach agus cur chuige céimnithe le haghaidh bogearraí neamhleabaithe (rogha 3): Is éard a bheadh i gceist leis an rogha seo rialachán lena dtabharfaí isteach ceanglais chothrománacha chibearshlándála le haghaidh gach táirge inláimhsithe ag a bhfuil gnéithe digiteacha agus le haghaidh na mbogearraí atá leabaithe iontu sin, mar choinníoll chun iad a chur ar an margadh, agus bheadh dhá fhorogha i gceist leis, ceann a mbeadh measúnú sainordaitheach tríú páirtí ag gabháil leis agus ceann gan an measúnú sin (3i agus 3ii). Ní rialófaí bogearraí neamhleabaithe. ·Idirghabháil chothrománach rialála lena dtabharfaí isteach ceanglais chibearshlándála le haghaidh raon leathan táirgí digiteacha inláimhsithe agus doláimhsithe ag a bhfuil gnéithe digiteacha, lena n‑áirítear bogearraí neamhleabaithe (rogha 4): Tá an rogha seo cosúil le rogha 3, seachas an raon feidhme. Le rogha 4, d’áireofaí bogearraí neamhleabaithe (agus dhá fhorogha faoi seach lena n‑áireofaí bogearraí criticiúla amháin (4a) nó na bogearraí uile (4b)) faoi chuimsiú rialachán a d’fhéadfadh a bheith ann. Le haghaidh gach forogha, bhreithneofaí na foroghanna céanna maidir le measúnú comhréireachta atá i rogha 3. Tháinig rogha 4 (agus na foroghanna lena gcumhdaítear na bogearraí uile agus lena mbaineann measúnú sainordaitheach tríú páirtí le haghaidh táirgí criticiúla) chun cinn mar an rogha thosaíochta bunaithe ar an measúnú ar éifeachtacht in aghaidh na gcuspóirí sonracha agus ar éifeachtúlacht costas in aghaidh tairbhí. Leis an rogha sin freisin, d’áiritheofaí go leagfaí amach ceanglais shonracha chothrománacha chibearshlándála le haghaidh na dtáirgí uile ag a bhfuil gnéithe digiteacha a chuirtear ar an margadh nó a chuirtear ar fáil ar an margadh inmheánach, agus is í an t‑aon rogha lena gcumhdaítear an slabhra soláthair digiteach ina iomláine. Le hidirghabháil rialála den sórt sin, chumhdófaí bogearraí neamhleabaithe freisin, bogearraí a nochtar do leochaileachtaí go minic, agus dá bhrí sin, d’áiritheofaí cur chuige comhleanúnach le haghaidh na dtáirgí uile ag a bhfuil gnéithe digiteacha, agus bheadh sciar soiléir freagrachtaí ar oibreoirí eacnamaíocha éagsúla. Baineann luach breise leis an rogha beartais sin trí dhualgas cúraim agus gnéithe den saolré iomlán a chumhdach tar éis na táirgí ag a bhfuil gnéithe digiteacha a chur ar an margadh, dualgais chun faisnéis iomchuí faoi thacaíocht slándála agus soláthar nuashonruithe slándála a áirithiú, i measc nithe eile. Leis an rogha beartais sin, chomhlánófaí freisin ar an mbealach is éifeachtaí an t‑athbhreithniú a rinneadh le déanaí ar chreat NIS, trí na réamhriachtanais le haghaidh slándáil neartaithe slabhra soláthair a áirithiú. Bheadh tairbhí móra ag baint leis an rogha thosaíochta do na páirtithe leasmhara. I gcás gnólachtaí, chuirfeadh sé cosc ar rialacha slándála éagsúla le haghaidh táirgí ag a bhfuil gnéithe digiteacha agus laghdófaí costais chomhlíontachta a bhaineann le reachtaíocht ghaolmhar chibearshlándála. Laghdófaí an líon cibeartheagmhas, costais láimhseála teagmhas agus an damáiste a dhéantar do chlú gnólachtaí. Maidir leis an Aontas ina iomláine, meastar go bhféadfadh an tionscnamh laghdú dar luach tuairim agus EUR 180 go 290 billiún in aghaidh na bliana a chur ar na costais a bhíonn ar chuideachtaí mar gheall ar theagmhais. Bheadh láimhdeachas méadaithe ann mar gheall ar mhéadú ar an éileamh ar tháirgí ag a bhfuil gnéithe digiteacha. Chuirfí feabhas ar chlú domhanda cuideachtaí agus mar thoradh air sin, bheadh méadú ar an éileamh lasmuigh den Aontas freisin. Maidir le húsáideoirí, leis an rogha thosaíochta chuirfí feabhas ar thrédhearcacht na n‑airíonna slándála agus d’éascófaí úsáid táirgí ag a bhfuil gnéithe digiteacha. Bhainfeadh tomhaltóirí agus saoránaigh tairbhe freisin as an gcosaint níos fearr a dhéanfaí ar na cearta bunúsacha atá acu, amhail príobháideachas agus cosaint sonraí. Nuair a iarradh ar fhreagróirí an chomhairliúcháin phoiblí éifeachtacht na n‑idirghabhálacha beartais a mheas, d’aontaigh siad gurbh é rogha 4 an beart ab éifeachtaí (4,08 ar scála ó 1 go 5). Áirítear leis sin eagraíochtaí tomhaltóirí (5,00), freagróirí a shainaithníonn iad féin mar úsáideoirí (4,22), comhlachtaí faoina dtugtar fógra (4,17), údaráis um fhaireachas margaidh (5,00) agus táirgeoirí táirgí ag a bhfuil gnéithe digiteacha (3,85), lena n‑áirítear táirgeoirí beaga agus meánmhéide (4,05). •Oiriúnacht rialála agus simpliú

Leis an togra seo leagtar síos ceanglais a mbeidh feidhm acu maidir le monaróirí bogearraí agus crua-earraí. Is gá deimhneacht dhlíthiúil a áirithiú agus tuilleadh ilroinnte margaidh a sheachaint ar cheanglais chibearshlándála maidir le táirgí ar an margadh inmheánach, gá a léiríodh le tacaíocht fhorleathan ó na páirtithe leasmhara éagsúla le haghaidh idirghabháil chothrománach. Leis an togra, íoslaghdófar an t‑ualach rialála a chuirtear ar mhonaróirí le roinnt gníomhartha sábháilteachta táirgí. Ciallaíonn an t‑ailíniú leis an gCreat Reachtach Nua go bhfeidhmeoidh an idirghabháil ar bhealach níos fearr agus go bhforfheidhmeofar ar bhealach níos fearr í. Leis an togra, cuíchóirítear próiseas na nósanna imeachta coimirce, trí ról a thabhairt do mhonaróirí agus do na Ballstáit sula dtugtar fógra don Choimisiún. Cuid mhór de na monaróirí a thagann faoi raon feidhme an togra, tá cleachtadh acu cheana ar an gcaoi a n‑oibríonn an Creat Reachtach nua, rud a chuirfidh leis an tuiscint atá air agus lena chur chun feidhme. Maidir le tomhaltóirí agus cuideachtaí, cuirfear muinín i dtáirgí ag a bhfuil gnéithe digiteacha chun cinn leis an Togra. •Cearta bunúsacha Meastar go gcuirfidh na roghanna beartais uile feabhas áirithe ar an gcosaint a dhéantar ar chearta agus ar shaoirsí bunúsacha amhail an príobháideachas, cosaint sonraí pearsanta, saoirse gnó a sheoladh agus cosaint maoine nó dínit phearsanta agus iomláine. Go háirithe bheadh rogha beartais tosaíochta 4, a bhfuil idirghabhálacha cothrománacha rialála agus raon feidhme leathan beartais i gceist leis, ar an gceann is éifeachtaí i ndáil leis sin, toisc gur mó seans go gcuideodh sí leis an líon teagmhas agus an déine teagmhas a laghdú, lena n‑áirítear sáruithe ar shonraí pearsanta. Mhéadófaí léi freisin an deimhneacht dhlíthiúil agus bhainfí amach cothrom iomaíochta d’oibreoirí eacnamaíocha, chothófaí muinín i measc úsáideoirí agus mealltacht táirgí ag a bhfuil gnéithe digiteacha de chuid an Aontais ar an iomlán agus dá bhrí sin, chosnófaí an mhaoin agus d’fheabhsófaí na dálaí le haghaidh oibreoirí eacnamaíocha chun gnó a dhéanamh. Leis na ceanglais chothrománacha chibearshlándála, rannchuideofaí le slándáil sonraí pearsanta trí rúndacht, iomláine agus infhaighteacht faisnéise a chosaint i dtáirgí ag a bhfuil gnéithe digiteacha. Le comhlíontacht leis na ceanglais sin, éascófar comhlíontacht leis an gceanglas slándála maidir le sonraí pearsanta a phróiseáil faoi Rialachán (AE) 2016/679 maidir leis an Rialachán Ginearálta maidir le cosaint sonraí (RGCS). Leis an togra, d’fheabhsófaí an trédhearcacht agus faisnéis d’úsáideoirí, lena n‑áirítear do na húsáideoirí sin a d’fhéadfadh sé nach mbeidís chomh hinniúil sin ar scileanna cibearshlándála. Bheadh úsáideoirí níos eolaí freisin ar rioscaí, ar chumais agus ar lochtanna na dtáirgí ag a bhfuil gnéithe digiteacha, rud a d’fhágfadh gurbh fhearr a bheidís in ann na bearta coisctheacha agus maolaitheacha is gá a dhéanamh chun rioscaí iarmharacha a laghdú. 4.IMPLEACHTAÍ BUISÉADACHA Chun na cúraimí a shanntar do Ghníomhaireacht an Aontais Eorpaigh um Chibearshlándáil (ENISA) faoin Rialachán seo a chomhlíonadh, ní mór do ENISA acmhainní arb ionann iad agus 4,5 FTE a athdháileadh. Níor mhór don Choimisiún 7 FTE a leithdháileadh chun a fhreagrachtaí maidir le forfheidhmiú faoin Rialachán seo a chomhlíonadh. Cuirtear ar fáil forléargas mionsonraithe ar na costais atá i gceist sa ‘ráiteas airgeadais’ atá nasctha leis an togra seo. 5.GNÉITHE EILE •Pleananna cur chun feidhme agus socruithe faireacháin, meastóireachta agus tuairiscithe Déanfaidh an Coimisiún faireachán ar chur chun feidhme, ar chur i bhfeidhm agus ar chomhlíonadh na bhforálacha nua sin d’fhonn measúnú a dhéanamh ar a n‑éifeachtacht. Leis an rialachán, iarrfar go ndéanfaidh an Coimisiún meastóireacht agus athbhreithniú agus go gcuirfear tuarascáil phoiblí ina leith sin faoi bhráid Pharlaimint na hEorpa agus na Comhairle faoi 36 mhí tar éis dháta an chuir i bhfeidhm agus gach 4 bliana ina dhiaidh sin. •Míniúchán mionsonraithe ar fhorálacha sonracha an togra Forálacha ginearálta (Caibidil I) Leis an Rialachán seo atá beartaithe leagtar síos (a) rialacha maidir le táirgí ag a bhfuil gnéithe digiteacha a chur ar an margadh chun cibearshlándáil na dtáirgí sin a áirithiú; (b) buncheanglais maidir le táirgí ag a bhfuil gnéithe digiteacha a dhearadh, a fhorbairt agus a tháirgeadh, agus oibleagáidí le haghaidh oibreoirí eacnamaíocha i ndáil le cibearshlándáil na dtáirgí sin; (c) buncheanglais le haghaidh na bpróiseas láimhseála leochaileachtaí a chuireann monaróirí i bhfeidhm chun cibearshlándáil táirgí ag a bhfuil gnéithe digiteacha a áirithiú ar feadh a saolré ina iomláine, agus oibleagáidí le haghaidh oibreoirí eacnamaíocha i ndáil leis na próisis sin; (d) rialacha maidir le faireachas margaidh agus forfheidhmiú na rialacha agus na gceanglas thuasluaite. Beidh feidhm ag an Rialachán atá beartaithe maidir leis na táirgí uile ag a bhfuil gnéithe digiteacha a n‑áirítear leis an úsáid atá beartaithe dóibh nó an úsáid is measartha intuartha ina leith nasc sonraí loighciúil nó fisiceach díreach nó indíreach le gaireas nó le líonra. Ní bheidh feidhm ag an Rialachán atá beartaithe maidir le táirgí ag a bhfuil gnéithe digiteacha a thagann faoi raon feidhme Rialachán (AE) 2017/745 [feistí leighis lena n‑úsáid ag an duine agus gabhálais le haghaidh feistí den sórt sin] agus Rialachán (AE) 2017/746 [feistí leighis diagnóiseacha in vitro lena n‑úsáid ag an duine agus gabhálais le haghaidh feistí den sórt sin], toisc go bhfuil ceanglais sa dá Rialachán maidir le feistí, lena n‑áirítear ceanglais maidir le bogearraí agus oibleagáidí ginearálta ar mhonaróirí, lena gcumhdaítear saolré iomlán táirgí, mar aon le nósanna imeachta um measúnú comhréireachta. Ní bheidh feidhm ag an Rialachán seo maidir le táirgí ag a bhfuil gnéithe digiteacha ar táirgí iad a deimhníodh i gcomhréir le Rialachán 2018/1139 [ardleibhéal aonfhoirmeach sábháilteachta eitlíochta sibhialta], ná maidir le táirgí a bhfuil feidhm ag Rialachán (AE) 2019/2144 maidir leo [maidir le ceanglais chineálcheadaithe do mhótarfheithiclí agus a leantóirí, agus córais, comhpháirteanna agus aonaid theicniúla ar leithligh le haghaidh feithiclí den sórt sin]. Beidh táirgí criticiúla ag a bhfuil gnéithe digiteacha faoi réir nósanna imeachta sonracha um measúnú comhréireachta agus roinnfear iad in aicme I agus in aicme II mar a leagtar amach in Iarscríbhinn III agus léireofar an leibhéal riosca cibearshlándála a bhaineann leo agus riosca níos mó ag baint le haicme II. Meastar táirgí ag a bhfuil gnéithe digiteacha a bheith ina dtáirgí criticiúla agus dá bhrí sin, áirítear in Iarscríbhinn III iad agus cuirtear san áireamh tionchar na leochaileachtaí cibearshlándála a d’fhéadfadh a bheith ag baint leis an táirge ag a bhfuil gnéithe digiteacha. Agus an riosca cibearshlándála á chinneadh, cuirtear san áireamh feidhmiúlacht chibearshlándála an táirge ag a bhfuil gnéithe digiteacha agus an úsáid atá beartaithe dó i dtimpeallachtaí íogaire amhail suíomh tionsclaíoch i measc suíomhanna eile. Tugtar de chumhacht don Choimisiún freisin gníomhartha tarmligthe a ghlacadh chun an Rialachán seo a fhorlíonadh trí chatagóirí de tháirgí ríchriticiúla ag a bhfuil gnéithe digiteacha a shonrú, catagóirí táirgí a gceanglófar ar na monaróirí deimhniú Eorpach i ndáil le cibearshlándáil a fháil ina dtaobh faoi scéim Eorpach um dheimhniú cibearshlándála chun comhlíontacht leis na buncheanglais a leagtar amach in Iarscríbhinn I, nó codanna díobh, a léiriú. Agus catagóirí den sórt sin de tháirgí ríchriticiúla ag a bhfuil gnéithe digiteacha á gcinneadh, cuirfidh an Coimisiún san áireamh an leibhéal riosca cibearshlándála a bhaineann leis an gcatagóir táirgí ag a bhfuil gnéithe digiteacha, i bhfianaise ceann amháin nó níos mó de na critéir a bhreithnítear chun táirgí criticiúla ag a bhfuil gnéithe digiteacha a liostú in Iarscríbhinn III agus i dtaobh an mheasúnaithe ar cé acu a úsáideann na heintitis fhíor-riachtanacha den chineál dá dtagraítear in Iarscríbhinn [Iarscríbhinn I] a ghabhann leis an Treoir [Treoir XXX/ XXXX (NIS2)] an catagóir sin táirgí nó a bhíonn siad ag brath ar an gcatagóir sin táirgí nó a d’fhéadfadh tábhacht mhór a bheith léi le haghaidh gníomhaíochtaí na n‑eintiteas sin amach anseo; nó ábhartha le haghaidh athléimneacht an tslabhra soláthair fhoriomláin táirgí ag a bhfuil gnéithe digiteacha in aghaidh imeachtaí suaiteacha. Oibleagáidí ar oibreoirí eacnamaíocha (Caibidil II) Leis an togra, cuimsítear oibleagáidí le haghaidh monaróirí, allmhaireoirí agus dáileoirí bunaithe ar na forálacha tagartha dá bhforáiltear le Cinneadh 768/2008/CE. Leis na buncheanglais chibearshlándála agus na hoibleagáidí, sainordaítear nach gcuirfear aon táirge ag a bhfuil gnéithe digiteacha ar fáil ar an margadh, ach amháin má chomhlíonann siad, i gcás ina ndéantar iad a sholáthar, a fheistiú go cuí, a choinneáil ar bun agus a úsáid le haghaidh na críche atá beartaithe dóibh nó faoi choinníollacha is féidir a thuar, na buncheanglais chibearshlándála a leagtar amach sa Rialachán seo.

Leis na buncheanglais agus na hoibleagáidí, shainordófaí do mhonaróirí an chibearshlándáil a chur san áireamh maidir le táirgí ag a bhfuil gnéithe digiteacha a dhearadh, a fhorbairt agus a tháirgeadh, dícheall cuí a dhéanamh maidir le gnéithe slándála agus a dtáirgí á ndearadh agus á bhforbairt, a bheith trédhearcach maidir le gnéithe cibearshlándála ar gá custaiméirí a chur ar an eolas fúthu, tacaíocht slándála (nuashonruithe) a áirithiú ar bhealach comhréireach agus na ceanglais maidir le láimhseáil leochaileachtaí a chomhlíonadh. Leagfaí oibleagáidí síos le haghaidh oibreoirí eacnamaíocha, idir mhonaróirí, dháileoirí agus allmhaireoirí, i ndáil le táirgí ag a bhfuil gnéithe digiteacha a chur ar an margadh, oibleagáidí a bheadh leordhóthanach dá ról agus dá bhfreagrachtaí sa slabhra soláthair. Comhlíontacht an táirge ag a bhfuil gnéithe digiteacha (Caibidil III) An táirge ag a bhfuil gnéithe digiteacha, atá i gcomhréir le caighdeáin chomhchuibhithe nó le codanna díobh sin ar foilsíodh a dtagairtí in Iris Oifigiúil an Aontais Eorpaigh, déanfar a thoimhdiú go bhfuil sé i gcomhréir le buncheanglais an Rialacháin seo atá beartaithe. I gcás nach ann do chaighdeáin chomhchuibhithe nó nach bhfuil siad leormhaith nó i gcás ina bhfuil moill mhíchuí ar an nós imeachta um chaighdeánú nó nár ghlac na heagraíochtaí Eorpacha um chaighdeánú leis an iarraidh ón gCoimisiún, féadfaidh an Coimisiún, trí bhíthin gníomhartha cur chun feidhme, sonraíochtaí comhchoiteanna a ghlacadh. Thairis sin, táirgí ag a bhfuil gnéithe digiteacha a deimhníodh nó ar eisíodh ráiteas comhréireachta ón Aontas nó deimhniú ina leith faoi scéim Eorpach um dheimhniú cibearshlándála de bhun Rialachán (AE) 2019/881, agus ar shonraigh an Coimisiún trí ghníomh cur chun feidhme gur féidir leis toimhde chomhréireachta le haghaidh an Rialacháin seo a sholáthar ina leith, measfar go bhfuil na táirgí sin i gcomhréir le buncheanglais an Rialacháin seo, nó le codanna díobh, a mhéid a chumhdaítear na ceanglais sin leis an ráiteas comhréireachta ón Aontas nó leis an deimhniú i ndáil le cibearshlándáil, nó le codanna díobh. Thairis sin, chun ualach míchuí riaracháin ar mhonaróirí a sheachaint, i gcás inarb infheidhme, ba cheart don Choimisiún a shonrú an gcuireann deimhniú i ndáil le cibearshlándáil a eisítear faoi scéim Eorpach um dheimhniú cibearshlándála den sórt sin deireadh leis an oibleagáid atá ar mhonaróirí measúnú comhréireachta tríú páirtí a dhéanamh dá bhforáiltear leis an Rialachán seo le haghaidh na gceanglas comhfhreagrach. Déanfaidh an monaróir measúnú comhréireachta ar an táirge ag a bhfuil gnéithe digiteacha agus ar na próisis láimhseála leochaileachtaí a chuir sé i bhfeidhm chun comhréireacht a léiriú leis na buncheanglais a leagtar amach in Iarscríbhinn I trí cheann de na nósanna imeachta a leagtar amach in Iarscríbhinn VI a leanúint. Úsáidfidh monaróirí táirgí criticiúla in aicme I agus II na modúil faoi seach is gá le haghaidh na comhlíontachta. Ní mór do mhonaróirí táirgí criticiúla in aicme II ról a thabhairt do thríú páirtí ina measúnú comhréireachta. Fógra a thabhairt do chomhlachtaí um measúnú comhréireachta (Caibidil IV) Tá feidhmiú ceart comhlachtaí faoina dtugtar fógra ríthábhachtach chun leibhéal ard cibearshlándála a áirithiú agus ar mhaithe le muinín na bpáirtithe leasmhara uile sa chóras faoin gCur Chuige Nua. Dá bhrí sin, i gcomhréir le Cinneadh 768/2008/CE, leagtar amach sa togra ceanglais d’údaráis náisiúnta atá freagrach as comhlachtaí um measúnú comhréireachta (comhlachtaí faoina dtugtar fógra). Cuirtear an fhreagracht deiridh ar na Ballstáit comhlachtaí faoin dtugtar fógra a ainmniú agus faireachán a dhéanamh orthu. Ainmneoidh na Ballstáit údarás a thugann fógra, ar údarás é a bheidh freagrach as na nósanna imeachta is gá a bhunú agus a chur i gcrích chun measúnú a dhéanamh ar na comhlachtaí um measúnú comhréireachta agus chun fógra a thabhairt ina leith, agus as faireachán a dhéanamh ar chomhlachtaí faoina dtugtar fógra. Faireachas margaidh agus forfheidhmiú (Caibidil V) I gcomhréir le Rialachán (AE) 2019/1020, déanann údaráis náisiúnta um fhaireachas margaidh faireachas margaidh ar chríoch an Bhallstáit sin. Féadfaidh na Ballstáit aon údarás atá ann cheana nó údarás nua a ainmniú chun gníomhú mar údarás um fhaireachas margaidh, lena n‑áirítear údaráis inniúla náisiúnta dá dtagraítear in Airteagal [Airteagal X] de Threoir [Treoir XXX/XXXX (NIS2)] nó údaráis náisiúnta ainmnithe um dheimhniú cibearshlándála dá dtagraítear in Airteagal 58 de Rialachán (AE) 2019/881. Iarrtar ar oibreoirí eacnamaíocha comhoibriú go hiomlán leis na húdaráis um fhaireachas margaidh agus na húdaráis inniúla eile. Cumhachtaí tarmligthe agus nósanna imeachta coiste (Caibidil VI) Chun a áirithiú gur féidir an creat rialála a oiriúnú i gcás inar gá, tarmligtear an chumhacht chun gníomhartha a ghlacadh i gcomhréir le hAirteagal 290 CFAE chuig an gCoimisiún chun an liosta táirgí criticiúla in aicme I agus in aicme II a thabhairt cothrom le dáta agus sainmhínithe ar na táirgí sin a shonrú; a shonrú an gá teorainn nó eisiamh a bheith ann le haghaidh táirgí ag a bhfuil gnéithe digiteacha, táirgí a chumhdaítear le rialacha eile de chuid an Aontais lena leagtar síos ceanglais chun an leibhéal céanna cosanta leis an Rialachán seo a bhaint amach; deimhniú táirgí ríchriticiúla áirithe ag a bhfuil gnéithe digiteacha a shainordú bunaithe ar chritéir a leagtar amach sa Rialachán seo; ábhar íosta an dearbhaithe comhréireachta AE a shonrú agus na gnéithe atá le cur san áireamh sa doiciméadacht theicniúil a fhorlíonadh. Tugtar de chumhacht don Choimisiún gníomhartha cur chun feidhme a ghlacadh maidir leis na nithe seo a leanas freisin: formáid nó eilimintí na n‑oibleagáidí tuairiscithe agus an bhille ábhar bogearraí a shonrú; sonrú a dhéanamh ar na scéimeanna Eorpacha um dheimhniú cibearshlándála is féidir a úsáid chun comhlíontacht leis na buncheanglais nó codanna díobh mar a leagtar amach sa Rialachán seo a léiriú; sonraíochtaí comhchoiteanna a ghlacadh; sonraíochtaí teicniúla a leagan síos maidir le marcáil CE a ghreamú; bearta ceartaitheacha nó sriantacha a ghlacadh ar leibhéal an Aontais i gcúinsí eisceachtúla atá ina n‑údar maith le hidirghabháil a dhéanamh láithreach chun dea-fheidhmiú an mhargaidh inmheánaigh a chaomhnú. Rúndacht agus pionóis (Caibidil VII) Urramóidh na páirtithe uile a chuirfidh an Rialachán seo i bhfeidhm rúndacht na faisnéise agus na sonraí a fhaightear agus iad i mbun a gcúraimí agus a ngníomhaíochtaí. Chun forfheidhmiú éifeachtach na n‑oibleagáidí a leagtar síos sa Rialachán seo a áirithiú, ba cheart an chumhacht a bheith ag gach údarás um fhaireachas margaidh fíneálacha riaracháin a fhorchur nó a iarraidh go bhforchuirfear na fíneálacha sin. Ar an gcaoi chéanna, leagtar síos leis an Rialachán seo uasleibhéil le haghaidh fíneálacha riaracháin ar cheart foráil a dhéanamh ina leith sna dlíthe náisiúnta maidir le neamhchomhlíonadh na n‑oibleagáidí a leagtar síos sa Rialachán seo. Forálacha idirthréimhseacha agus críochnaitheacha (Caibidil VIII) Chun am a thabhairt do mhonaróirí, do chomhlachtaí faoina dtugtar fógra agus do na Ballstáit oiriúnú do na ceanglais nua, beidh feidhm ag an Rialachán atá beartaithe [24 mhí] tar éis dó teachta i bhfeidhm, seachas an oibleagáid tuairiscithe ar mhonaróirí, a mbeidh feidhm léi [12 mhí] tar éis an dáta teacht i bhfeidhm.





2022/0272 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le ceanglais chothrománacha chibearshlándála le haghaidh táirgí a bhfuil eilimintí digiteacha acu agus lena leasaítear Rialachán (AE) 2019/1020 (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Is gá feidhmiú an mhargaidh inmheánaigh a fheabhsú trí chreat dlíthiúil aonfhoirmeach a leagan síos le haghaidh ceanglais fhíor-riachtanacha chibearshlándála chun táirgí ag a bhfuil eilimintí digiteacha a chur ar mhargadh an Aontais. Ba cheart aghaidh a thabhairt ar dhá mhórfhadhb a chuireann costais ar úsáideoirí agus ar an tsochaí: leibhéal íseal cibearshlándála táirgí ag a bhfuil eilimintí digiteacha , arna léiriú ag leochaileachtaí forleathana agus soláthar neamhleor agus neamhréireach nuashonruithe slándála chun aghaidh a thabhairt orthu, mar aon le tuiscint agus rochtain neamhleor ar fhaisnéis ag úsáideoirí, rud a chuireann bac orthu táirgí a bhfuil airíonna cibearshlándála leordhóthanacha acu a roghnú nó iad a úsáid ar bhealach slán. (2)Is é is aidhm don Rialachán seo na coinníollacha teorann a leagan síos maidir le táirgí slána ag a bhfuil eilimintí digiteacha a fhorbairt trína áirithiú go gcuirtear táirgí crua-earraí agus bogearraí ar an margadh ar lú iad na leochaileachtaí a bhíonn ag baint leo agus go dtugann monaróirí go dáiríre faoi chúrsaí slándála ar feadh saolré táirge. Is é is aidhm dó freisin dálaí a chruthú a chuirfidh ar chumas úsáideoirí an chibearshlándáil a chur san áireamh agus táirgí ag a bhfuil eilimintí digiteacha á roghnú agus á n‑úsáid acu. (3)Cuimsítear sa reachtaíocht ábhartha de chuid an Aontais atá i bhfeidhm faoi láthair roinnt tacar rialacha cothrománacha lena dtugtar aghaidh ar ghnéithe áirithe a ghabhann leis an gcibearshlándáil ó thaobhanna éagsúla, lena n‑áirítear bearta chun slándáil an tslabhra soláthair dhigitigh a fheabhsú. Mar sin féin, le reachtaíocht an Aontais atá ann cheana a bhaineann leis an gcibearshlándáil, lena n‑áirítear [Treoir XXX/XXXX (NIS2)] agus Rialachán (AE) 2019/881 ó Pharlaimint na hEorpa agus ón gComhairle, ní chumhdaítear go díreach ceanglais shainordaitheacha maidir le slándáil táirgí ag a bhfuil eilimintí digiteacha. (4)Cé go bhfuil feidhm ag an reachtaíocht de chuid an Aontais atá ann cheana maidir le táirgí áirithe ag a bhfuil eilimintí digiteacha, níl aon chreat rialála cothrománach de chuid an Aontais ann lena mbunaítear ceanglais chuimsitheacha chibearshlándála le haghaidh gach táirge ag a bhfuil eilimintí digiteacha. Ní thugann na gníomhartha agus na tionscnaimh éagsúla a rinneadh go dtí seo ar leibhéal an Aontais agus ar an leibhéal náisiúnta ach aghaidh i bpáirt ar na fadhbanna agus na rioscaí cibearshlándála a sainaithníodh, rud a chruthaíonn meascán reachtach laistigh den mhargadh inmheánach, a mhéadaíonn éiginnteacht dhlíthiúil do mhonaróirí agus d’úsáideoirí na dtáirgí sin agus a chuireann ualach neamhriachtanach ar chuideachtaí ceanglais áirithe a chomhlíonadh maidir le cineálacha comhchosúla táirgí. Tá gné thrasteorann an‑láidir ag baint le cibearshlándáil na dtáirgí sin, ós rud é gur minic táirgí a mhonaraítear i dtír amháin a bheith in úsáid ag eagraíochtaí agus tomhaltóirí ar fud an mhargaidh inmheánaigh ar fad. Fágann sé sin gur gá an réimse a rialáil ar leibhéal an Aontais. Ba cheart creat rialála an Aontais a chomhchuibhiú trí cheanglais chibearshlándála a thabhairt isteach le haghaidh táirgí ag a bhfuil eilimintí digiteacha. Ina theannta sin, ba cheart deimhneacht d’oibreoirí agus d’úsáideoirí a áirithiú ar fud an Aontais, chomh maith le comhchuibhiú níos fearr ar an margadh aonair, rud a chruthódh dálaí níos inmharthana d’oibreoirí a bhfuil sé d’aidhm acu dul isteach i margadh an Aontais. (5)I roinnt doiciméad cláir agus polaitiúil éagsúil, amhail Straitéis Chibearshlándála an Aontais Eorpaigh don Deacáid Dhigiteach, Conclúidí ón gComhairle an 2 Nollaig 2020 agus an 23 Bealtaine 2022 nó an Rún ó Pharlaimint na hEorpa an 10 Meitheamh 2021, iarradh ar leibhéal an Aontais ceanglais chibearshlándála shonracha de chuid an Aontais maidir le táirgí digiteacha nó táirgí lena mbaineann, agus rinne roinnt tíortha ar fud an domhain bearta chun aghaidh a thabhairt ar an tsaincheist sin a thabhairt isteach ar a dtionscnamh féin. Sa tuarascáil deiridh ón gComhdháil ar Thodhchaí na hEorpa, d’iarr na saoránaigh go mbeadh ‘ról níos láidre ag an Aontas maidir le bagairtí cibearshlándála a chomhrac’. (6)Chun feabhas a chur ar leibhéal foriomlán cibearshlándála na dtáirgí uile ag a bhfuil eilimintí digiteacha agus a chuirtear ar an margadh inmheánach, is gá ceanglais chibearshlándála fhíor-riachtanacha atá dírithe ar chuspóirí agus atá neodrach ó thaobh na teicneolaíochta de a thabhairt isteach le haghaidh na dtáirgí sin, ceanglais a mbeidh feidhm chothrománach leo. (7)Faoi choinníollacha áirithe, is féidir gach táirge ag a bhfuil eilimintí digiteacha atá comhtháite i gcóras leictreonach faisnéise níos mó, nó atá nasctha leis, a bheith ina veicteoir ionsaithe do ghníomhaithe mailíseacha. Dá bhrí sin, d’fhéadfadh fiú crua-earraí agus bogearraí nach measfaí iad a bheith chomh criticiúil céanna a bheith ina slí éascaithe don sárú tosaigh ar ghaireas nó ar líonra trína gcuirfí ar chumas gníomhaithe mailíseacha rochtain phribhléideach a fháil ar chóras nó bogadh go cliathánach ar fud na gcóras. Dá bhrí sin, ba cheart do mhonaróirí a áirithiú go ndéanfar gach táirge so-nasctha ag a bhfuil eilimintí digiteacha a dhearadh agus a fhorbairt i gcomhréir leis na ceanglais fhíor-riachtanacha a leagtar síos sa Rialachán seo. Áirítear leis sin idir tháirgí is féidir a nascadh go fisiceach trí chomhéadain crua-earraí agus táirgí atá nasctha go loighciúil, amhail trí shoicéid líonra, píopaí, comhaid, comhéadain ríomhchláraithe feidhmchláir nó aon chineál eile comhéadain bogearraí. Ós rud é gur féidir bagairtí cibearshlándála a fhorleathadh trí tháirgí éagsúla ag a bhfuil eilimintí digiteacha sula mbaintear sprioc áirithe amach, mar shampla trí roinnt dúshaothrair leochaileachta a shlabhrú le chéile, ba cheart do mhonaróirí cibearshlándáil na dtáirgí sin nach bhfuil nasctha ach go hindíreach le gairis nó líonraí eile a áirithiú freisin.

(8)Trí cheanglais chibearshlándála a leagan síos maidir le táirgí ag a bhfuil eilimintí digiteacha a chur ar an margadh, cuirfear feabhas ar chibearshlándáil na dtáirgí sin ar mhaithe le tomhaltóirí agus gnólachtaí araon. Áirítear leis sin freisin ceanglais maidir le táirgí tomhaltais ag a bhfuil eilimintí digiteacha atá ceaptha do thomhaltóirí leochaileacha, amhail bréagáin agus monatóirí linbh, a chur ar an margadh. (9)Áirithítear leis an Rialachán seo ardleibhéal cibearshlándála do tháirgí ag a bhfuil eilimintí digiteacha. Ní rialaítear leis seirbhísí, amhail ‘bogearraí mar sheirbhís’ (SaaS), ach amháin i gcás réitigh chianphróiseála sonraí a bhaineann le táirge ag a bhfuil eilimintí digiteacha, arb ionann é agus aon phróiseáil sonraí a dhéantar ó chian dá ndéanann monaróir an táirge lena mbaineann na bogearraí féin a dhearadh agus a fhorbairt nó go ndéantar iad a dhearadh nó a fhorbairt faoi fhreagracht an mhonaróra sin , agus gurb ionann easnamh sa mhéid sin agus bac ar tháirge den sórt sin ag a bhfuil eilimintí digiteacha ceann dá fheidhmeanna a chomhlíonadh. [Le Treoir XXX/XXXX (NIS2)] cuirtear ceanglais chibearshlándála agus tuairiscithe teagmhas i bhfeidhm d’eintitis fhíor-riachtanacha agus thábhachtacha, amhail bonneagar criticiúil, d’fhonn athléimneacht na seirbhísí a chuireann siad ar fáil a fheabhsú. Tá feidhm ag [Treoir XXX/XXXX (NIS2)] maidir le seirbhísí néalríomhaireachta agus samhlacha néalseirbhísí, amhail SaaS. Na heintitis uile a sholáthraíonn seirbhísí néalríomhaireachta san Aontas agus a chomhlíonann an tairseach d’fhiontair mheánmhéide nó a sháraíonn an tairseach sin, tagann siad faoi raon feidhme na Treorach sin. (10)Ionas nach gcuirfí bac ar nuálaíocht ná ar thaighde, níor cheart bogearraí saor in aisce agus foinse oscailte arna bhforbairt nó arna soláthar lasmuigh de ghníomhaíocht tráchtála a chumhdach leis an Rialachán seo. Is amhlaidh atá go háirithe i gcás bogearraí, lena n‑áirítear a gcód foinseach agus a leaganacha modhnaithe, atá comhroinnte go hoscailte agus inrochtana go héasca, inúsáidte, inmhodhnaithe agus in‑athdháilte. I gcomhthéacs bogearraí, d’fhéadfaí gníomhaíocht tráchtála a shaintréithriú ní hamháin trí phraghas a ghearradh ar tháirge, ach freisin trí phraghas a ghearradh ar sheirbhísí tacaíochta teicniúla, trí ardán bogearraí a sholáthar trína gcuireann an monaróir luach airgid ar sheirbhísí eile, nó trí shonraí pearsanta a úsáid ar chúiseanna seachas chun slándáil, comhoiriúnacht nó idir-inoibritheacht na mbogearraí a fheabhsú go heisiach. (11)Tá Idirlíon slán fíor-riachtanach d’fheidhmiú na mbonneagar criticiúil agus don tsochaí ina hiomláine. Is é is aidhm do [Treoir XXX/XXXX (NIS2)] ardleibhéal cibearshlándála a áirithiú maidir le seirbhísí arna gcur ar fáil ag eintitis fhíor-riachtanacha agus thábhachtacha, lena n‑áirítear soláthraithe bonneagair dhigitigh a thacaíonn le croífheidhmeanna an Idirlín oscailte, lena n‑áirithítear rochtain ar an Idirlíon agus seirbhísí Idirlín. Tá sé tábhachtach, dá bhrí sin, go bhforbraítear na táirgí ag a bhfuil eilimintí digiteacha atá riachtanach do sholáthraithe bonneagair dhigitigh chun feidhmiú an Idirlín a áirithiú, go bhforbraítear iad ar dhóigh shlán agus go gcomhlíonann siad caighdeáin sheanbhunaithe slándála Idirlín. Is é is aidhm don Rialachán seo, a bhfuil feidhm aige maidir le gach táirge crua-earraí agus bogearraí so-nasctha, éascú a dhéanamh ar sholáthraithe bonneagair dhigitigh na ceanglais maidir leis an slabhra soláthair faoi [Threoir XXX/XXXX (NIS2)] a chomhlíonadh trína áirithiú go ndéantar na táirgí ag a bhfuil eilimintí digiteacha agus a úsáideann siad chun a seirbhísí a sholáthar, go ndéantar iad a fhorbairt ar bhealach slán agus go mbíonn rochtain acu ar nuashonruithe tráthúla slándála do na táirgí sin. (12)Le Rialachán (AE) 2017/745 ó Pharlaimint na hEorpa agus ón gComhairle, leagtar rialacha síos maidir le feistí leighis, agus le Rialachán (AE) 2017/746 ó Pharlaimint na hEorpa agus ón gComhairle leagtar rialacha síos maidir le feistí leighis diagnóiseacha in vitro. Tugann an dá Rialachán aghaidh ar rioscaí cibearshlándála agus leanann siad cineálacha cur chuige ar leith ar a dtugtar aghaidh freisin sa Rialachán seo. Go sonrach, leagtar síos i Rialacháin (AE) 2017/745 agus (AE) 2017/746 ceanglais fhíor-riachtanacha maidir le feistí leighis a fheidhmíonn trí chóras leictreonach nó ar bogearraí iad féin iad. Cumhdaítear bogearraí áirithe neamhleabaithe agus an cur chuige saolré iomláin leis na Rialacháin sin freisin. Tugann na ceanglais sin sainordú do mhonaróirí a dtáirgí a fhorbairt agus a thógáil trí phrionsabail bainistithe riosca a chur i bhfeidhm agus trí cheanglais a leagan amach maidir le bearta slándála TF, chomh maith le nósanna imeachta comhfhreagracha um measúnú comhréireachta. Ina theannta sin, tá treoir shonrach maidir leis an gcibearshlándáil le haghaidh feistí leighis i bhfeidhm ó bhí mí na Nollag 2019 ann, agus tugtar treoraíocht léi do mhonaróirí feistí leighis, lena n‑áirítear feistí diagnóiseacha in vitro, maidir le conas ceanglais fhíor-riachtanacha ábhartha uile Iarscríbhinn I a ghabhann leis na Rialacháin sin maidir leis an gcibearshlándáil a chomhlíonadh. Níor cheart, dá bhrí sin, táirgí ag a bhfuil eilimintí digiteacha, a bhfuil feidhm ag ceachtar de na Rialacháin sin maidir leo, a bheith faoi réir an Rialacháin seo. (13)Le Rialachán (AE) 2019/2144 ó Pharlaimint na hEorpa agus ón gComhairle, bunaítear ceanglais maidir le cineálcheadú feithiclí, a gcóras agus a gcomhpháirteanna, tugtar isteach ceanglais chibearshlándála áirithe, lena n‑áirítear ceanglais maidir le córas bainistithe cibearshlándála deimhnithe a oibriú, maidir le nuashonruithe bogearraí, lena gcumhdaítear beartais agus próisis eagraíochtaí le haghaidh cibear-rioscaí a bhaineann le saolré iomlán feithiclí, trealaimh agus seirbhísí i gcomhréir le rialacháin infheidhme na Náisiún Aontaithe maidir le sonraíochtaí teicniúla agus cibearshlándáil, agus lena bhforáiltear do nósanna imeachta sonracha um measúnú comhréireachta. I réimse na heitlíochta, is éard is príomhchuspóir do Rialachán (AE) 2018/1139 ó Pharlaimint na hEorpa agus ón gComhairle ardleibhéal aonfhoirmeach sábháilteachta eitlíochta sibhialta a bhunú agus a choinneáil ar bun san Aontas. Cruthaítear leis creat le haghaidh ceanglais fhíor-riachtanacha maidir le haeracmhainneacht le haghaidh táirgí, páirteanna agus trealamh aerloingseoireachta, lena n‑áirítear bogearraí lena gcuirtear san áireamh oibleagáidí chun cosaint a dhéanamh ar bhagairtí slándála faisnéise. Dá bhrí sin, táirgí ag a bhfuil eilimintí digiteacha a bhfuil feidhm ag Rialachán (AE) 2019/2144 maidir leo agus na táirgí sin atá deimhnithe i gcomhréir le Rialachán (AE) 2018/1139, níl siad faoi réir na gceanglas fíor-riachtanach agus na nósanna imeachta um measúnú comhréireachta a leagtar amach sa Rialachán seo. Áirithítear leis an bpróiseas deimhniúcháin faoi Rialachán (AE) 2018/1139 an leibhéal dearbhaithe is aidhm don Rialachán seo. (14)Leagtar síos leis an Rialachán seo rialacha cothrománacha cibearshlándála nach mbaineann go sonrach le hearnálacha ná le táirgí áirithe ag a bhfuil eilimintí digiteacha. Mar sin féin, d’fhéadfaí rialacha earnála nó rialacha táirgeshonracha de chuid an Aontais a thabhairt isteach, lena leagtar síos ceanglais trína dtugtar aghaidh ar na rioscaí uile nó ar chuid de na rioscaí a chumhdaítear leis na ceanglais fhíor-riachtanacha a leagtar síos leis an Rialachán seo. I gcásanna den sórt sin, cur i bhfeidhm an Rialacháin seo i leith táirgí ag a bhfuil eilimintí digiteacha agus a chumhdaítear faoi rialacha eile de chuid an Aontais lena leagtar síos ceanglais, ceanglais trína dtugtar aghaidh ar na rioscaí uile nó ar chuid de na rioscaí a chumhdaítear leis na ceanglais fhíor-riachtanacha a leagtar amach in Iarscríbhinn I a ghabhann leis an Rialachán seo, féadfar an cur i bhfeidhm sin a theorannú nó a eisiamh i gcás ina bhfuil teorannú nó eisiamh den sórt sin comhsheasmhach leis an gcreat rialála foriomlán a bhfuil feidhm aige maidir leis na táirgí sin agus i gcás ina mbaineann na rialacha earnála amach an leibhéal céanna cosanta dá bhforáiltear leis an Rialachán seo. Tugtar de chumhacht don Choimisiún gníomhartha tarmligthe a ghlacadh chun an Rialachán seo a leasú trí na táirgí agus na rialacha sin a shainaithint. Maidir le reachtaíocht an Aontais atá ann cheana i gcás inar cheart feidhm a bheith ag teorainneacha nó eisiaimh den sórt sin, tá forálacha sonracha sa Rialachán seo chun a ghaol leis an reachtaíocht sin de chuid an Aontais a shoiléiriú. (15)Sonraítear i Rialachán Tarmligthe (AE) 2022/30 go mbeidh feidhm ag na ceanglais fhíor-riachtanacha a leagtar amach in Airteagal 3(3), pointe (d) (dochar don líonra agus mí‑úsáid acmhainní líonra), pointe (e) (sonraí pearsanta agus príobháideachas) agus pointe (f) (calaois) de Threoir 2014/53/AE maidir le trealamh raidió áirithe. Le [Cinneadh ón gCoimisiún maidir le cur chun feidhme XXX/2022 maidir le hiarraidh ar chaighdeánú chuig Eagraíochtaí Eorpacha um Chaighdeánú] leagtar síos ceanglais chun caighdeáin shonracha a fhorbairt ina sonraítear a thuilleadh an chaoi ar cheart aghaidh a thabhairt ar na trí cheanglas fhíor-riachtanacha sin. Áirítear ar na buncheanglais a leagtar síos leis an Rialachán seo gnéithe uile na gceanglas fíor-riachtanach dá dtagraítear in Airteagal 3(3), pointí (d), (e) agus (f) de Threoir 2014/53/AE. Thairis sin, déantar na ceanglais fhíor-riachtanacha a leagtar síos sa Rialachán seo a ailíniú le cuspóirí na gceanglas maidir le caighdeáin shonracha a áirítear san iarraidh sin ar chaighdeánú. Dá bhrí sin, má dhéanann an Coimisiún Rialachán Tarmligthe (AE) 2022/30 a aisghairm nó a leasú agus mar thoradh air sin má scoireann sé d’fheidhm a bheith aige maidir le táirgí áirithe atá faoi réir an Rialacháin seo, ba cheart don Choimisiún agus do na hEagraíochtaí Eorpacha um Chaighdeánú an obair chun críoch caighdeánaithe a rinneadh i gcomhthéacs Chinneadh Cur Chun Feidhme C(2022)5637 ón gCoimisiún maidir le hiarraidh ar chaighdeánú le haghaidh Rialachán Tarmligthe RED 2022/30 a chur san áireamh agus caighdeáin chomhchuibhithe á n‑ullmhú agus á bhforbairt chun cur chun feidhme an Rialacháin seo a éascú. (16)Tá Treoir 85/374/CEE comhlántach leis an Rialachán seo. Leagtar amach sa Treoir sin rialacha dliteanais maidir le táirgí lochtacha ionas gur féidir le daoine díobhálaithe cúiteamh a éileamh i gcás ina ndearnadh damáiste de bharr táirgí lochtacha. Bunaítear leis an bprionsabal go bhfuil monaróir táirge faoi dhliteanas i leith damáistí a eascraíonn as easpa sábháilteachta ina dtáirge gan beann ar locht (‘diandliteanas’). I gcás ina bhfuil easpa nuashonruithe slándála i gceist leis an easpa sábháilteachta sin tar éis an táirge a chur ar an margadh, agus ina ndéanann sé sin damáiste, d’fhéadfaí dliteanas an mhonaróra a ghníomhachtú. Ba cheart oibleagáidí do mhonaróirí a bhaineann le soláthar nuashonruithe slándála den sórt sin a leagan síos sa Rialachán seo. (17)Ba cheart an Rialachán seo a bheith gan dochar do Rialachán (AE) 2016/679 ó Pharlaimint na hEorpa agus ón gComhairle, agus gan dochar d’fhorálacha maidir le sásraí deimhniúcháin um chosaint sonraí agus séalaí agus marcanna cosanta sonraí a bhunú, chun a léiriú go gcomhlíonann oibríochtaí próiseála a dhéanann rialaitheoirí agus próiseálaithe an Rialachán sin. D’fhéadfaí oibríochtaí den sórt sin a leabú i dtáirge ag a bhfuil eilimintí digiteacha. Is príomhghnéithe de Rialachán (AE) 2016/679 iad cosaint sonraí trí dhearadh agus mar réamhshocrú, anuas ar an gcibearshlándáil i gcoitinne. Trí thomhaltóirí agus eagraíochtaí a chosaint ar rioscaí cibearshlándála, rannchuideoidh na ceanglais chibearshlándála fhíor-riachtanacha a leagtar síos sa Rialachán seo le feabhas a chur ar chosaint sonraí pearsanta agus ar phríobháideachas daoine aonair. Ba cheart sineirgí maidir le caighdeánú agus deimhniú araon le haghaidh gnéithe cibearshlándála a mheas tríd an gcomhar idir an Coimisiún, na hEagraíochtaí Eorpacha um Chaighdeánú, Gníomhaireacht an Aontais Eorpaigh um Chibearshlándáil (ENISA), an Bord Eorpach um Chosaint Sonraí (EDPB) arna bhunú le Rialachán (AE) 2016/679, agus na húdaráis mhaoirseachta náisiúnta um chosaint sonraí. Ba cheart sineirgí idir an Rialachán seo agus dlí an Aontais maidir le cosaint sonraí a chruthú freisin i réimse an fhaireachais margaidh agus an fhorfheidhmithe. Chuige sin, ba cheart do na húdaráis náisiúnta um fhaireachas margaidh arna gceapadh faoin Rialachán seo oibriú i gcomhar leis na húdaráis a dhéanann maoirseacht ar dhlí an Aontais maidir le cosaint sonraí. Ba cheart rochtain a bheith ag na húdaráis maoirseachta sin ar fhaisnéis atá ábhartha chun a gcúraimí a chur i gcrích. (18)A mhéid a thagann a gcuid táirgí faoi raon feidhme an Rialacháin seo, ba cheart d’eisitheoirí Thiachóga na Céannachta Digití Eorpaí dá dtagraítear in Airteagal [Airteagal 6a(2) de Rialachán (AE) Uimh. 910/2014, arna leasú le Togra le haghaidh Rialachán lena leasaítear Rialachán (AE) Uimh. 910/2014 a mhéid a bhaineann le creat a bhunú le haghaidh na Céannachta Digití Eorpaí], na ceanglais bhunriachtanacha chothrománacha a bhunaítear leis an Rialachán seo agus na ceanglais shonracha slándála a bhunaítear le hAirteagal [Airteagal 6a de Rialachán (AE) Uimh. 910/2014, arna leasú le Togra le haghaidh Rialachán lena leasaítear Rialachán (AE) Uimh. 910/2014 a mhéid a bhaineann le creat a bhunú le haghaidh Céannacht Dhigiteach Eorpach] a chomhlíonadh. Chun comhlíonadh a éascú, ba cheart d’eisitheoirí tiachóige a bheith in ann a léiriú go gcomhlíonann Tiachóga na Céannachta Digití Eorpaí na ceanglais a leagtar amach sa dá ghníomh faoi seach trína dtáirgí a dheimhniú faoi scéim Eorpach um dheimhniú cibearshlándála arna bunú faoi Rialachán (AE) 2019/881 agus ar shonraigh an Coimisiún, trí ghníomh cur chun feidhme, toimhde comhréireachta ina leith don Rialachán seo, a mhéid a chumhdaítear na ceanglais sin leis an deimhniú, nó le codanna de. (19)Ba cheart do ENISA cúraimí áirithe dá bhforáiltear sa Rialachán seo a chur i gcrích, i gcomhréir le hAirteagal 3(2) de Rialachán (AE) 2019/881. Go háirithe, ba cheart do ENISA fógraí a fháil ó mhonaróirí faoi leochaileachtaí a shaothraítear ar bhonn gníomhach agus atá i dtáirgí ag a bhfuil eilimintí digiteacha, chomh maith le teagmhais a mbíonn tionchar acu ar shlándáil na dtáirgí sin. Ba cheart do ENISA na fógraí sin a chur ar aghaidh chuig na Foirne Freagartha ábhartha do Theagmhais a bhaineann le Slándáil Ríomhairí (CSIRTanna) nó, faoi seach, chuig pointí teagmhála aonair ábhartha na mBallstát arna n‑ainmniú i gcomhréir le hAirteagal [Airteagal X] de Threoir [Treoir XXX / XXXX (NIS2)], agus na húdaráis ábhartha um fhaireachas margaidh a chur ar an eolas faoin leochaileacht ar tugadh fógra fúithi. Ar bhonn na faisnéise a bhailíonn sé, ba cheart do ENISA tuarascáil theicniúil dhébhliantúil a ullmhú maidir le treochtaí atá ag teacht chun cinn i ndáil le rioscaí cibearshlándála i dtáirgí ag a bhfuil eilimintí digiteacha agus í a chur faoi bhráid an Ghrúpa Comhair dá dtagraítear i dTreoir [Treoir XXX / XXXX (NIS2)]. Thairis sin, agus a shaineolas agus a shainordú á gcur san áireamh, ba cheart do ENISA a bheith in ann tacú leis an bpróiseas chun an Rialachán seo a chur chun feidhme. Go háirithe, ba cheart dó a bheith in ann comhghníomhaíochtaí a bheidh le déanamh ag údaráis um fhaireachas margaidh a mholadh bunaithe ar thásca nó ar fhaisnéis maidir le neamhchomhlíonadh féideartha táirgí ag a bhfuil gnéithe digiteacha leis an Rialachán ar fud roinnt Ballstát nó catagóirí táirgí a shainaithint ar cheart gníomhaíochtaí rialaithe comhordaithe comhuaineacha a eagrú ina leith. In imthosca eisceachtúla, arna iarraidh sin don Choimisiún, ba cheart ENISA a bheith in ann meastóireachtaí a dhéanamh i leith táirgí sonracha ag a bhfuil eilimintí digiteacha a bhfuil riosca mór cibearshlándála ag baint leo, i gcás inar gá idirghabháil láithreach a dhéanamh chun dea-fheidhmiú an mhargaidh inmheánaigh a chaomhnú. (20)Ba cheart an mharcáil CE a bheith ar tháirgí ag a bhfuil eilimintí digiteacha chun a shonrú go bhfuil siad i gcomhréir leis an Rialachán seo ionas gur féidir leo gluaiseacht gan bhac laistigh den mhargadh inmheánach. Níor cheart do na Ballstáit constaicí gan údar maith a chruthú maidir le táirgí ag a bhfuil eilimintí digiteacha a chomhlíonann na ceanglais a leagtar síos sa Rialachán seo agus a bhfuil an mharcáil CE orthu, a chur ar an margadh. (21)Chun a áirithiú gur féidir le monaróirí bogearraí a scaoileadh chun críocha tástála sula gcuirfidh siad a gcuid táirgí faoi réir measúnú comhréireachta, níor cheart do na Ballstáit cur ar fáil bogearraí neamhchríochnaithe a chosc, amhail leaganacha alfa, béiteleaganacha nó iarrthóirí scaoilte, fad is nach gcuirtear an leagan ar fáil ach ar feadh na tréimhse is gá chun é a thástáil agus aiseolas a bhailiú. Ba cheart do mhonaróirí a áirithiú nach scaoilfear bogearraí arna gcur ar fáil faoi na coinníollacha sin ach amháin tar éis measúnú riosca a dhéanamh agus go gcomhlíonfaidh sé, a mhéid is féidir, na ceanglais slándála a bhaineann le hairíonna táirgí ag a bhfuil eilimintí digiteacha a fhorchuirtear leis an Rialachán seo. Ba cheart do mhonaróirí freisin na ceanglais láimhseála leochaileachtaí a chur chun feidhme a mhéid is féidir. Níor cheart do mhonaróirí iallach a chur ar úsáideoirí uasghrádú a dhéanamh ar leaganacha nach scaoiltear ach amháin chun críocha tástála. (22)Chun a áirithiú nach gcruthaítear rioscaí cibearshlándála do dhaoine ná d’eagraíochtaí le táirgí ag a bhfuil eilimintí digiteacha, nuair a chuirtear ar an margadh iad, ba cheart ceanglais fhíor-riachtanacha a leagan amach do na táirgí sin. I gcás ina ndéantar na táirgí a mhodhnú ina dhiaidh sin, ar mhodh fisiceach nó digiteach, ar bhealach nach mbíonn beartaithe ag an monaróir agus a d’fhéadfadh a thabhairt le tuiscint nach gcomhlíonann sé na ceanglais fhíor-riachtanacha ábhartha a thuilleadh, ba cheart a mheas gur modhnú substaintiúil é an modhnú. Mar shampla, d’fhéadfaí nuashonruithe nó deisiúcháin bogearraí a chomhshamhlú le hoibríochtaí cothabhála ar choinníoll nach modhnaítear leo táirge a cuireadh ar an margadh cheana sa chaoi go bhféadfaí difear a dhéanamh do chomhlíonadh na gceanglas is infheidhme, nó go bhféadfaí an úsáid atá beartaithe dá ndearnadh measúnú ar an táirge a athrú. Mar is amhlaidh i gcás deisiúcháin fhisiceacha nó modhnuithe fisiceacha, ba cheart táirge ag a bhfuil eilimintí digiteacha a mheas mar tháirge atá modhnaithe go substaintiúil le hathrú bogearraí i gcás ina modhnaíonn an nuashonrú bogearraí bunfheidhmeanna, cineál nó feidhmíocht bheartaithe an táirge agus nár tuaradh na hathruithe sin sa mheasúnú riosca tosaigh, nó ina n‑athraíonn cineál na guaise nó méadaíonn leibhéal an riosca mar gheall ar nuashonrú na mbogearraí. (23)I gcomhréir le coincheap comhbhunaithe an mhodhnaithe shubstaintiúil le haghaidh táirgí a rialaítear le reachtaíocht chomhchuibhithe an Aontais, aon uair a tharlaíonn modhnú substaintiúil a d’fhéadfadh difear a dhéanamh do chomhlíontacht táirge leis an Rialachán seo nó i gcás ina n‑athraítear an chríoch atá beartaithe don táirge sin, is iomchuí comhlíontacht an táirge ag a bhfuil eilimintí digiteacha a fhíorú agus, i gcás inarb infheidhme, go ndéantar measúnú comhréireachta nua air. I gcás inarb infheidhme, má dhéanann an monaróir measúnú comhréireachta a bhaineann le tríú páirtí, ba cheart fógra a thabhairt don tríú páirtí faoi athruithe a bhféadfadh modhnuithe substaintiúla teacht astu. (24)Ní gá go n‑eascródh modhnú substaintiúil ar an táirge as táirge ag a bhfuil eilimintí digiteacha a athchóiriú, a chothabháil agus a dheisiú, mar a shainmhínítear sa Rialachán [an Rialachán maidir le hÉicidhearthóireacht], mar shampla mura n‑athraítear an úsáid agus na feidhmiúlachtaí atá beartaithe agus mura ndéantar difear don leibhéal riosca. Mar sin féin, d’fhéadfadh athruithe ar dhearadh agus ar fhorbairt an táirge a bheith ann mar thoradh ar uasghrádú táirge ag an monaróir agus, dá bhrí sin, d’fhéadfadh sé difear a dhéanamh don úsáid atá beartaithe agus do chomhlíontacht an táirge leis na ceanglais a leagtar amach sa Rialachán seo. (25)Ba cheart táirgí ag a bhfuil eilimintí digiteacha a mheas mar tháirgí criticiúla más dian an tionchar diúltach a d’fhéadfadh a bheith ag saothrú leochaileachtaí cibearshlándála sa táirge mar gheall ar an bhfeidhmiúlacht a bhaineann leis an gcibearshlándáil, nó an úsáid atá beartaithe, i measc nithe eile. Go háirithe, leochaileachtaí i dtáirgí ag a bhfuil eilimintí digiteacha a bhfuil feidhmiúlacht acu a bhaineann le cibearshlándáil, amhail eilimintí slándála, d’fhéadfadh iomadú ar shaincheisteanna slándála a bheith mar thoradh orthu ar fud an tslabhra soláthair. D’fhéadfadh méadú teacht ar dhéine an tionchair a bheadh ag teagmhas cibearshlándála freisin agus úsáid bheartaithe an táirge á cur san áireamh, amhail i suíomh tionsclaíoch nó i gcomhthéacs eintitis fhíor-riachtanaigh den chineál dá dtagraítear in Iarscríbhinn [Iarscríbhinn I] a ghabhann le Treoir [Treoir XXX / XXXX (NIS2)], nó chun feidhmeanna criticiúla nó íogaire a fheidhmiú, amhail próiseáil sonraí pearsanta. (26)Ba cheart táirgí criticiúla ag a bhfuil eilimintí digiteacha a bheith faoi réir nósanna imeachta um measúnú comhréireachta níos déine, agus cur chuige comhréireach á choimeád ag an am céanna. Chun na críche sin, ba cheart táirgí criticiúla ag a bhfuil eilimintí digiteacha a roinnt ina dhá aicme, rud a léiríonn an leibhéal riosca cibearshlándála a bhaineann leis na catagóirí táirgí sin. D’fhéadfadh tionchar diúltach níos mó a bheith ag teagmhas féideartha a bhaineann le táirgí in aicme II ná teagmhas a bhaineann le táirgí in aicme I, mar shampla mar gheall ar chineál na feidhme cibearshlándála atá leo nó mar gheall ar úsáid bheartaithe i dtimpeallachtaí íogaire, agus dá bhrí sin ba cheart nós imeachta um measúnú comhréireachta níos déine a dhéanamh ina leith. (27)Ba cheart na catagóirí táirgí criticiúla ag a bhfuil eilimintí digiteacha dá dtagraítear in Iarscríbhinn III den Rialachán seo a thuiscint mar na táirgí ag a bhfuil príomhfheidhmiúlacht an chineáil a liostaítear in Iarscríbhinn III a ghabhann leis an Rialachán seo. Mar shampla, liostaítear in Iarscríbhinn III a ghabhann leis an Rialachán seo táirgí a shainítear de réir a bpríomhfheidhmiúlachta mar mhicreaphróiseálaithe ilchuspóireacha in aicme II. De thoradh sin, bíonn micreaphróiseálaithe ilchuspóireacha faoi réir measúnú sainordaitheach comhréireachtatríú páirtí . Ní hamhlaidh atá i gcás táirgí eile nach dtagraítear dóibh go sainráite in Iarscríbhinn III a ghabhann leis an Rialachán seo agus a d’fhéadfadh micreaphróiseálaí ilchuspóireach a chomhtháthú leo. Ba cheart don Choimisiún gníomhartha tarmligthe a ghlacadh [faoi cheann 12 mhí ó theacht i bhfeidhm an Rialacháin seo] chun sainmhínithe na gcatagóirí táirgí a chumhdaítear faoi aicme I agus faoi aicme II a shonrú mar a leagtar amach in Iarscríbhinn III.

(28)Leis an Rialachán seo, tugtar aghaidh ar rioscaí cibearshlándála ar bhealach spriocdhírithe. D’fhéadfadh rioscaí sábháilteachta eile nach mbaineann leis an gcibearshlándáil a bheith ag baint le táirgí ag a bhfuil eilimintí digiteacha, áfach. Ba cheart leanúint de na rioscaí sin a rialáil le reachtaíocht ábhartha eile de chuid an Aontais maidir le táirgí. Mura bhfuil aon reachtaíocht chomhchuibhithe eile de chuid an Aontais infheidhme, ba cheart iad a bheith faoi réir Rialachán [an Rialachán maidir le Sábháilteacht Ghinearálta Táirgí]. Dá bhrí sin, i bhfianaise chineál spriocdhírithe an Rialacháin seo, de mhaolú ar Airteagal 2(1), an tríú fomhír, pointe (b), de Rialachán [an Rialachánmaidir le Sábháilteacht Ghinearálta Táirgí], ba cheart feidhm a bheith ag Caibidil III, Roinn 1, Caibidlí V agus VII, agus ag Caibidlí IX go XI de Rialachán [an Rialachán maidir le Sábháilteacht Ghinearálta Táirgí] maidir le táirgí ag a bhfuil eilimintí digiteacha i ndáil le rioscaí sábháilteachta nach gcumhdaítear leis an Rialachán seo, mura bhfuil na táirgí sin faoi réir ceanglais shonracha arna bhforchur le reachtaíocht chomhchuibhithe eile de chuid an Aontais de réir bhrí [Airteagal 3, pointe (25) den Rialachán maidir le Sábháilteacht Ghinearálta Táirgí]. (29)Táirgí ag a bhfuil eilimintí digiteacha a aicmítear mar chórais intleachta saorga ardriosca de réir Airteagal 6 de Rialachán [Rialachán IS] a thagann faoi raon feidhme an Rialacháin seo, ba cheart dóibh na ceanglais fhíor-riachtanacha a leagtar amach sa Rialachán seo a chomhlíonadh. Nuair a chomhlíonann na córais intleachta saorga ardriosca sin ceanglais fhíor-riachtanacha an Rialacháin seo, ba cheart a mheas go gcomhlíonann siad na ceanglais chibearshlándála a leagtar amach in Airteagal [Airteagal 15] de Rialachán [Rialachán IS] a mhéid a chumhdaítear na ceanglais sin le dearbhú comhréireachta an Aontais nó le codanna de arna eisiúint faoin Rialachán seo. A mhéid a bhaineann leis na nósanna imeachta um measúnú comhréireachta a bhaineann le ceanglais chibearshlándála fhíor-riachtanacha táirge ag a bhfuil eilimintí digiteacha a chumhdaítear leis an Rialachán seo agus a aicmítear mar chóras intleachta saorga ardriosca, ba cheart feidhm a bheith ag forálacha ábhartha Airteagal 43 de Rialachán [Rialachán IS] mar riail seachas forálacha faoi seach an Rialacháin seo. Níor cheart, áfach, go laghdófaí an leibhéal dearbhaithe is gá le haghaidh táirgí criticiúla ag a bhfuil eilimintí digiteacha a chumhdaítear leis an Rialachán seo mar thoradh ar an riail sin. Dá bhrí sin, de mhaolú ar an riail sin, córais intleachta saorga ardriosca a thagann faoi raon feidhme an Rialacháin [Rialachán IS] agus a cháilítear freisin mar tháirgí criticiúla ag a bhfuil eilimintí digiteacha de bhun an Rialacháin seo agus a bhfuil feidhm ag an nós imeachta um measúnú comhréireachta bunaithe ar rialú inmheánach dá dtagraítear in Iarscríbhinn VI a ghabhann leis an Rialachán [Rialachán IS] maidir leo, ba cheart iad a bheith faoi réir fhorálacha um measúnú comhréireachta an Rialacháin seo a mhéid a bhaineann le ceanglais fhíor-riachtanacha an Rialacháin seo. Sa chás sin, maidir leis na gnéithe eile go léir a chumhdaítear le Rialachán [Rialachán IS], ba cheart feidhm a bheith ag na forálacha faoi seach maidir le measúnú comhréireachta bunaithe ar rialú inmheánach a leagtar amach in Iarscríbhinn VI a ghabhann le Rialachán [Rialachán IS]. (30)Maidir leis na táirgí innealra a thagann faoi raon feidhme Rialacháin [an togra le haghaidh Rialachán maidir le hInnealra] ar táirgí iad ag a bhfuil eilimintí gnéithe digiteacha de réir bhrí an Rialacháin seo agus ar eisíodh dearbhú comhréireachta ina leith ar bhonn an Rialacháin seo, ba cheart a mheas go bhfuil siad i gcomhréir leis na ceanglais fhíor-riachtanacha sláinte agus sábháilteachta a leagtar amach in [Iarscríbhinn III, roinn 1.1.9 agus roinn 1.2.1] den Rialachán [an togra le haghaidh Rialachán maidir le hInnealra], a mhéid a bhaineann le cosaint ar éilliúagus sábháilteacht agus iontaofacht córas rialaithe a mhéid a léirítear comhlíonadh na gceanglas sin le dearbhú comhréireachta an Aontais arna eisiúint faoin Rialachán seo. (31)Comhlánaíonn Rialachán [an togra le haghaidh Rialachán maidir le Spás Eorpach Sonraí Sláinte] na ceanglais fhíor-riachtanacha a leagtar síos sa Rialachán seo. Dá bhrí sin, maidir leis na córais ríomhthaifead sláinte (‘córais EHR’) a thagann faoi raon feidhme an Rialacháin [an togra le haghaidh Rialachán maidir le Spás Eorpach Sonraí Sláinte] ar táirgí iad ag a bhfuil eilimintí digiteacha de réir bhrí an Rialacháin seo, ba cheart dóibh na ceanglais fhíor-riachtanacha a leagtar amach sa Rialachán seo a chomhlíonadh freisin. Ba cheart dá monaróirí comhréireacht a léiriú mar a cheanglaítear leis an Rialachán [an togra le haghaidh Rialachán maidir le Spás Eorpach Sonraí Sláinte]. Chun comhlíonacht a éascú, féadfaidh monaróirí doiciméadacht theicniúil aonair a tharraingt suas ina mbeidh na heilimintí a cheanglaítear leis an dá ghníomh dlí. Ós rud é nach gcumhdaítear SaaS leis an Rialachán seo, níl na córais EHR a thairgtear trí shamhail cheadúnúcháin agus seachadta SaaS laistigh de raon feidhme an Rialacháin seo. Ar an gcaoi chéanna, ní thagann córais EHR a fhorbraítear agus a úsáidtear go hinmheánach faoi raon feidhme an Rialacháin seo, toisc nach gcuirtear ar an margadh iad. (32)Chun a áirithiú go mbeidh táirgí ag a bhfuil eilimintí digiteacha slán tráth a chuirtear ar an margadh iad agus le linn a saolré chomh maith, is gá ceanglais fhíor-riachtanacha a leagan síos maidir le láimhseáil leochaileachtaí agus ceanglais chibearshlándála fhíor-riachtanacha a bhaineann le hairíonna táirgí ag a bhfuil eilimintí digiteacha. Cé gur cheart do mhonaróirí na ceanglais fhíor-riachtanacha uile a bhaineann le láimhseáil leochaileachtaí a chomhlíonadh agus a áirithiú go ndéanfar a gcuid táirgí go léir a sheachadadh gan aon leochaileacht arb eol is ann di agus is féidir a shaothrú, ba cheart dóibh a chinneadh cé na ceanglais fhíor-riachtanacha eile a bhaineann le hairíonna an táirge atá ábhartha don chineál táirge lena mbaineann. Chun na críche sin, ba cheart do mhonaróirí measúnú a dhéanamh ar na rioscaí cibearshlándála a bhaineann le táirge ag a bhfuil eilimintí digiteacha chun rioscaí ábhartha agus ceanglais fhíor-riachtanacha ábhartha a shainaithint agus chun caighdeáin chomhchuibhithe iomchuí nó sonraíochtaí coiteanna a chur i bhfeidhm go hiomchuí. (33)Chun slándáil táirgí ag a bhfuil eilimintí digiteacha a chuirtear ar an margadh inmheánach a fheabhsú, is gá ceanglais fhíor-riachtanacha a leagan síos. Ba cheart na ceanglais fhíor-riachtanacha sin a bheith gan dochar do mheasúnuithe riosca comhordaithe AE ar shlabhraí soláthair criticiúla arna mbunú le [Airteagal X] de Threoir [Treoir XXX/XXXX(NIS2)], lena gcuirtear san áireamh tosca riosca teicniúla agus, i gcás inarb ábhartha, tosca riosca neamhtheicniúla, amhail tionchar míchuí a bheith ag tríú tír ar sholáthróirí. Thairis sin, ba cheart é a bheith gan dochar do shainchumais na mBallstát ceanglais bhreise a leagan síos lena gcuirtear tosca neamhtheicniúla san áireamh chun ardleibhéal athléimneachta a áirithiú, lena n‑áirítear iad siúd a shainítear i Moladh (AE) 2019/534, sa mheasúnú riosca comhordaithe uile-Aontais ar shlándáil líonraí 5G agus i mBosca Uirlisí an Aontais maidir le cibearshlándáil 5G arna chomhaontú ag Grúpa Comhair NIS dá dtagraítear i [Treoir XXX/XXXX (NIS2)]. (34)Chun a áirithiú go gcuirfear ar fáil do CSIRTanna náisiúnta agus don phointe teagmhála aonair arna n‑ainmniú i gcomhréir le hAirteagal [Airteagal X] de Threoir [Treoir XX/XXXX (NIS2)] an fhaisnéis is gá chun a gcúraimí a chomhlíonadh agus chun leibhéal foriomlán cibearshlándála eintiteas fíor-riachtanach agus tábhachtach a ardú, agus chun feidhmiú éifeachtach na n‑údarás um fhaireachas margaidh a áirithiú, ba cheart do mhonaróirí táirgí ag a bhfuil eilimintí digiteacha fógra a thabhairt do ENISA maidir leis na leochaileachtaí atá á saothrú ar bhonn gníomhach. Ós rud é go ndéantar formhór na dtáirgí ag a bhfuil eilimintí digiteacha a mhargú ar fud an mhargaidh inmheánaigh ar fad, ba cheart aon leochaileacht a shaothraítear i dtáirge ag a bhfuil eilimintí digiteacha a mheas mar bhagairt ar fheidhmiú an mhargaidh inmheánaigh. Ba cheart do mhonaróirí breithniú a dhéanamh freisin maidir le leochaileachtaí seasta a nochtadh don bhunachar sonraí leochaileachta Eorpach arna bhunú faoi Threoir [Treoir XX/XXXX (NIS2)] agus arna bhainistiú ag ENISA nó faoi aon bhunachar sonraí leochaileachta eile a bhfuil rochtain air ar fáil go poiblí. (35)Ba cheart do mhonaróirí aon teagmhas a bhfuil tionchar aige ar shlándáil an táirge ag a bhfuil eilimintí digiteacha a thuairisciú do ENISA freisin. D’ainneoin na n‑oibleagáidí tuairiscithe teagmhas i dTreoir [Treoir XXX/XXXX (NIS2)] d’eintitis fhíor-riachtanacha agus thábhachtacha, tá sé ríthábhachtach do ENISA, do na pointí teagmhála aonair arna n‑ainmniú ag na Ballstáit i gcomhréir le hAirteagal [Airteagal X] de Threoir [Treoir XXX/XXXX (NIS2)] agus do na húdaráis um fhaireachas margaidh faisnéis a fháil ó mhonaróirí táirgí ag a bhfuil eilimintí digiteacha ionas gur féidir leo measúnú a dhéanamh ar shlándáil na dtáirgí sin. Chun a áirithiú gur féidir le húsáideoirí freagairt go tapa do theagmhais a bhfuil tionchar acu ar shlándáil a dtáirgí ag a bhfuil eilimintí digiteacha, ba cheart do mhonaróirí a n‑úsáideoirí a chur ar an eolas freisin faoi aon teagmhas den sórt sin agus, i gcás inarb infheidhme, faoi aon bheart ceartaitheach is féidir leis na húsáideoirí a úsáid chun tionchar an teagmhais a mhaolú, mar shampla trí fhaisnéis ábhartha a fhoilsiú ar a suíomhanna gréasáin nó, i gcás ina bhfuil an monaróir in ann teagmháil a dhéanamh leis na húsáideoirí agus, i gcás ina bhfuil údar cuí leis de bharr na rioscaí, trí dhul i dteagmháil go díreach leis na húsáideoirí. (36)Ba cheart do mhonaróirí táirgí ag a bhfuil eilimintí digiteacha beartais chomhordaithe nochta leochaileachta a chur i bhfeidhm chun tuairisciú leochaileachtaí ag daoine aonair nó ag eintitis a éascú. Le próiseas comhordaithe nochta leochaileachtaí sonraítear próiseas struchtúrtha trína dtuairiscítear leochaileachtaí do mhonaróir ar bhealach lena gcuirtear ar a chumas don mhonaróir na leochaileachtaí sin a dhiagnóisiú agus a leigheas sula nochtar faisnéis leochaileachta mionsonraithe do thríú páirtithe nó don phobal. Ós rud é gur féidir faisnéis faoi leochaileachtaí insaothraithe i dtáirgí ag a bhfuil eilimintí digiteacha a úsáidtear go forleathan a dhíol ar phraghsanna arda ar an margadh dubh, ba cheart do mhonaróirí na dtáirgí sin a bheith in ann cláir a úsáid, mar chuid dá mbeartais chomhordaithe nochta leochaileachta, chun tuairisciú leochaileachtaí a dhreasú trína áirithiú go bhfaigheann daoine aonair nó eintitis aitheantas agus cúiteamh as ucht a gcuid iarrachtaí (ar a dtugtar ‘cláir duaise fabhtaimsithe’). (37)Chun anailís leochaileachta a éascú, ba cheart do mhonaróirí comhpháirteanna atá sna táirgí ag a bhfuil eilimintí digiteacha a shainaithint agus a dhoiciméadú, lena n‑áirítear sainaithint agus doiciméadú trí bhille ábhar bogearraí a tharraingt suas. Le bille ábhar bogearraí is féidir faisnéis a sholáthar dóibh siúd a mhonaraíonn, a cheannaíonn agus a oibríonn bogearraí, faisnéis lena gcuirtear feabhas ar a dtuiscint ar an slabhra soláthair, rud a bhfuil tairbhí iomadúla ag baint leis, go háirithe cuidíonn sé le monaróirí agus le húsáideoirí rianú a dhéanamh ar leochaileachtaí agus rioscaí aitheanta atá ag teacht chun cinn. Tá sé thar a bheith tábhachtach go n‑áiritheodh monaróirí nach bhfuil comhpháirteanna leochaileacha arna bhforbairt ag tríú páirtithe ina gcuid táirgí. (38)Chun measúnú comhréireachta leis na ceanglais a leagtar síos leis an Rialachán seo a éascú, ba cheart toimhde chomhréireachta a bheith ann i gcás táirgí ag a bhfuil eilimintí digiteacha atá i gcomhréir le caighdeáin chomhchuibhithe, rud a fhágann go ndéantar sonraíochtaí teicniúla mionsonraithe de cheanglais fhíor-riachtanacha an Rialacháin seo, agus a dhéantar iad a ghlacadh i gcomhréir le Rialachán (AE) Uimh. 1025/2012 ó Pharlaimint na hEorpa agus ón gComhairle. Déantar foráil i Rialachán (AE) Uimh. 1025/2012 maidir le nós imeachta chun agóidí a dhéanamh i gcoinne caighdeáin chomhchuibhithe i gcás nach gcomhlíonann na caighdeáin sin ceanglais an Rialacháin seo ina n‑iomláine. (39)Le Rialachán (AE) 2019/881 bunaítear creat deonach Eorpach um dheimhniú cibearshlándála le haghaidh táirgí, próisis agus seirbhísí TFC. Le scéimeanna Eorpacha um dheimhniú cibearslándála is féidir táirgí ag a bhfuil eilimintí digiteacha a chumhdaítear leis an Rialachán seo a chumhdach. Leis an Rialachán seo, ba cheart sineirgí a chruthú le Rialachán (AE) 2019/881. Chun an measúnú ar chomhréireacht leis na ceanglais a leagtar síos sa Rialachán seo a éascú, táirgí ag a bhfuil eilimintí digiteacha atá deimhnithe nó dár eisíodh ráiteas comhréireachta faoi scéim cibearshlándála de bhun Rialachán (AE) 2019/881 agus a shainaithin an Coimisiún i ngníomh cur chun feidhme, toimhdeofar go bhfuil siad i gcomhréir le ceanglais fhíor-riachtanacha an Rialacháin seo a mhéid a chumhdaítear na ceanglais sin leis an deimhniú cibearshlándála nó leis an ráiteas comhréireachta nó le codanna díobh. Ba cheart measúnú a dhéanamh i bhfianaise an Rialacháin seo ar an ngá atá le scéimeanna Eorpacha nua um dheimhniú cibearshlándála le haghaidh táirgí ag a bhfuil eilimintí digiteacha. Ba cheart na ceanglais fhíor-riachtanacha a leagtar amach sa Rialachán seo a chur san áireamh sna scéimeanna Eorpacha um dheimhniú cibearshlándála sin a chumhdaíonn táirgí ag a bhfuil eilimintí digiteacha agus comhlíonadh an Rialacháin seo a éascú. Ba cheart an chumhacht a thabhairt don Choimisiún sonrú a dhéanamh, trí bhíthin gníomhartha cur chun feidhme, ar na scéimeanna Eorpacha um dheimhniú cibearshlándála is féidir a úsáid chun comhréireacht leis na ceanglais fhíor-riachtanacha a leagtar amach sa Rialachán seo a léiriú. Thairis sin, chun nach gcuirfear ualach riaracháin míchuí ar mhonaróirí, i gcás inarb infheidhme, ba cheart don Choimisiún a shonrú an gcuireann deimhniú cibearshlándála arna eisiúint faoi scéimeanna Eorpacha um dheimhniú cibearshlándála deireadh leis an oibleagáid atá ar mhonaróirí measúnú comhréireachta tríú páirtí a dhéanamh dá bhforáiltear leis an Rialachán seo maidir le ceanglais chomhfhreagracha. (40)Ar theacht i bhfeidhm an ghnímh cur chun feidhme lena leagtar amach [Rialachán Cur Chun Feidhme (AE) Uimh. ..../... ón gCoimisiún an XXX maidir leis an scéim Eorpach um dheimhniú cibearshlándála bunaithe ar Chritéir Choiteanna] (SEDC) a bhaineann le táirgí crua-earraí a chumhdaítear leis an Rialachán seo, amhail modúil slándála crua-earraí agus micreaphróiseálaithe, féadfaidh an Coimisiún a shonrú, trí bhíthin gníomh cur chun feidhme, an dóigh a dtugann SEDC toimhde maidir le comhréireacht leis na ceanglais fhíor-riachtanacha dá dtagraítear in Iarscríbhinn I den Rialachán seo nó codanna de. Thairis sin, féadfar a shonrú le gníomh cur chun feidhme den sórt sin conas a dhíothaítear le deimhniú arna eisiúint faoi SEDC an oibleagáid atá ar mhonaróirí measúnú tríú páirtí a chur i gcrích mar a iarrtar leis an Rialachán seo maidir le ceanglais chomhfhreagracha. (41)I gcás nach nglacfar aon chaighdeán comhchuibhithe nó i gcás nach dtugann na caighdeáin chomhchuibhithe aghaidh go leordhóthanach ar cheanglais fhíor-riachtanacha an Rialacháin seo, ba cheart an Coimisiún a bheith in ann sonraíochtaí comhchoiteanna a ghlacadh trí bhíthin gníomhartha cur chun feidhme. Ar na cúiseanna leis na sonraíochtaí coiteanna sin a fhorbairt, seachas a bheith ag brath ar chaighdeáin chomhchuibhithe, d’fhéadfaí a áireamh diúltú an iarrata ar chaighdeánú a dhéanann aon cheann de na heagraíochtaí Eorpacha um chaighdeánú, moill mhíchuí ar bhunú caighdeán comhchuibhithe iomchuí, nó easpa comhlíontachta na gcaighdeán forbartha le ceanglais an Rialacháin seo nó le hiarraidh ón gCoimisiún. Chun measúnú comhréireachta leis na ceanglais fhíor-riachtanacha a leagtar síos leis an Rialachán seo a éascú, ba cheart toimhde chomhréireachta a bheith ann i gcás táirgí ag a bhfuil eilimintí digiteacha atá i gcomhréir leis na sonraíochtaí coiteanna arna nglacadh ag an gCoimisiún de réir an Rialacháin seo chun sonraíochtaí teicniúla mionsonraithe na gceanglas sin a léiriú. (42)Ba cheart do mhonaróirí dearbhú comhréireachta AE a tharraingt suas chun faisnéis a cheanglaítear faoin Rialachán seo a sholáthar maidir le comhréireacht táirgí ag a bhfuil eilimintí digiteacha le ceanglais fhíor-riachtanacha an Rialacháin seo agus, i gcás inarb infheidhme, le ceanglais fhíor-riachtanacha reachtaíocht chomhchuibhithe ábhartha eile an Aontais lena gcumhdaítear an táirge. Ina theannta sin, féadfar a cheangal ar mhonaróirí dearbhú comhréireachta AE a tharraingt suas trí bhíthinreachtaíocht eile de chuid an Aontais. Chun rochtain éifeachtach ar fhaisnéis a áirithiú chun críocha faireachais margaidh, ba cheart dearbhú comhréireachta AE aonair a tharraingt suas i ndáil le comhlíontacht le gach gníomh ábhartha de chuid an Aontais. Chun an t‑ualach riaracháin ar oibreoirí eacnamaíocha a laghdú, ba cheart go bhféadfadh an dearbhú comhréireachta AE aonair sina bheith ina shainchomhad ina mbeidh na dearbhuithe comhréireachta aonair ábhartha. (43)Is é marcáil CE, lena gcuirtear comhréireacht táirge in iúl, an toradh sofheicthe ar phróiseas iomlán ina bhfuil measúnú comhréireachta sa chiall is leithne. Is i rialachán (CE) Uimh. 765/2008 ó Pharlaimint na hEorpa agus ón gComhairle a leagtar amach na prionsabail ghinearálta lena rialaítear marcáil CE. Ba cheart rialacha lena rialaítear marcáil CE a ghreamú ar tháirgí ag a bhfuil eilimintí digiteacha a leagan síos sa Rialachán seo. Ba cheart gurb é marcáil CE an t‑aon mharcáil amháin, lena ráthaítear go bhfuil táirgí ag a bhfuil eilimintí digiteacha i gcomhréir le ceanglais an Rialacháin seo. (44)Chun gur féidir le hoibreoirí eacnamaíocha comhréireacht leis na ceanglais fhíor-riachtanacha a leagtar síos sa Rialachán seo a léiriú agus ionas gur féidir leis na húdaráis um fhaireachas margaidh a áirithiú go gcomhlíonann táirgí ag a bhfuil eilimintí digiteacha a chuirtear ar fáil ar an margadh na ceanglais sin, is gá foráil a dhéanamh maidir le nósanna imeachta um measúnú comhréireachta. Le Cinneadh Uimh. 768/2008/CE ó Pharlaimint na hEorpa agus ón gComhairle bunaítear modúil le haghaidh nósanna imeachta um measúnú comhréireachta i gcomhréir leis an leibhéal riosca lena mbaineann agus leis an leibhéal slándála is gá. Chun comhleanúnachas idir-earnála a áirithiú agus chun athróga ad hoc a sheachaint, bunaíodh ar na modúil sin na nósanna imeachta um measúnú comhréireachta atá leordhóthanach chun comhréireacht táirgí ag a bhfuil eilimintí digiteacha leis na ceanglais fhíor-riachtanacha a leagtar amach sa Rialachán seo a fhíorú. Leis na nósanna imeachta um measúnú comhréireachta, ba cheart scrúdú agus fíorú a dhéanamh ar cheanglais a bhaineann le táirgí agus le próisis araon lena gcumhdaítear saolré iomlán táirgí ag a bhfuil eilimintí digiteacha, lena n‑áirítear pleanáil, dearadh, forbairt nó táirgeadh, tástáil agus cothabháil an táirge. (45)Mar riail ghinearálta, ba cheart don mhonaróir measúnú comhréireachta a dhéanamh ar tháirgí ag a bhfuil eilimintí digiteacha faoina fhreagracht féin de réir an nós imeachta atá bunaithe ar Mhodúl A de Chinneadh 768/2008/CE. Ba cheart solúbthacht a bheith ag an monaróir nós imeachta um measúnú comhréireachta níos déine a roghnú lena mbainfeadh tríú páirtí. Má aicmítear an táirge mar tháirge criticiúil d’aicme I, tá gá le dearbhú breise chun comhréireacht leis na ceanglais fhíor-riachtanacha a leagtar amach sa Rialachán seo a léiriú. Ba cheart don mhonaróir caighdeáin chomhchuibhithe, sonraíochtaí comhchoiteanna nó scéimeanna um dheimhniú cibearshlándála a chur i bhfeidhm faoi Rialachán (AE) 2019/881, ar caighdeáin, sonraíochtaí nó scéimeanna iad a shainaithin an Coimisiún i ngníomh cur chun feidhme, más mian leis an monaróir an measúnú comhréireachta a dhéanamh faoina fhreagracht féin (modúl A). Mura gcuireann an monaróir na caighdeáin chomhchuibhithe, na sonraíochtaí comhchoiteanna nó na scéimeanna um dheimhniú cibearshlándála i bhfeidhm, ba cheart measúnú comhréireachta lena mbainfeadh tríú páirtí a dhéanamh ar an monaróir. Agus an t‑ualach riaracháin ar mhonaróirí á chur san áireamh mar aon leis an bhfíoras go bhfuil ról tábhachtach ag an gcibearshlándáil i gcéim dearaidh agus forbartha táirgí inláimhsithe agus doláimhsithe ag a bhfuil eilimintí digiteacha, roghnaíodh nósanna imeachta um measúnú comhréireachta atá bunaithe ar mhodúil B+C nó ar mhodúl H de Chinneadh 768/2008/CE faoi seach mar na nósanna imeachta is iomchuí chun measúnú a dhéanamh ar chomhlíonacht táirgí criticiúla ag a bhfuil eilimintí digiteacha ar bhealach comhréireach agus éifeachtach. Is féidir leis an monaróir a dhéanann an measúnú comhréireachta tríú páirtí an nós imeachta is fearr a oireann dá phróiseas dearaidh agus táirgthe a roghnú. I bhfianaise an riosca cibearshlándála níos mó a ghabhann le húsáid táirgí a aicmítear mar tháirgí criticiúla in aicme II, ba cheart tríú páirtí a bheith páirteach sa mheasúnú comhréireachta i gcónaí. (46)Cé go n‑éilítear le cruthú táirgí inláimhsithe ag a bhfuil eilimintí digiteacha de ghnáth ar mhonaróirí iarrachtaí substaintiúla a dhéanamh le linn na gcéimeanna dearaidh, forbartha agus táirgthe, díríonn cruthú táirgí ag a bhfuil eilimintí digiteacha i bhfoirm bogearraí go heisiach nach mór ar dhearadh agus ar fhorbairt, gan ach ról beag ag céim an táirgthe. Mar sin féin, in a lán cásanna, ní mór táirgí bogearraí a thiomsú, a thógáil, a phacáistiú, a chur ar fáil lena n‑íoslódáil nó a chóipeáil go meáin fhisiceacha sula gcuirtear ar an margadh iad. Ba cheart na gníomhaíochtaí sin a mheas mar ghníomhaíochtaí arb ionann iad agus táirgeadh agus na modúil ábhartha um measúnú comhréireachta á gcur i bhfeidhm chun a fhíorú go gcomhlíonann an táirge ceanglais fhíor-riachtanacha an Rialacháin seo le linn na gcéimeanna dearaidh, forbartha agus táirgthe. (47)Chun measúnú comhréireachta tríú páirtí a dhéanamh ar tháirgí ag a bhfuil eilimintí digiteacha, ba cheart do na húdaráis náisiúnta a thugann fógra don Choimisiún agus do na Ballstáit eile fógra a thabhairt do chomhlachtaí um measúnú comhréireachta , ar choinníoll go gcomhlíonann siad tacar ceanglas, go háirithe maidir le neamhspleáchas, inniúlacht agus easpa coinbhleachtaí leasa.

(48)Chun leibhéal comhsheasmhach cáilíochta a áirithiú agus measúnú comhréireachta á dhéanamh ar tháirgí ag a bhfuil eilimintí digiteacha, is gá ceanglais a leagan síos freisin do na húdaráis a thugann fógra agus do chomhlachtaí eile atá bainteach leis an measúnú, le fógra a thabhairt agus le faireachán a dhéanamh ar chomhlachtaí faoina dtugtar fógra. Ba cheart an córas a leagtar amach sa Rialachán seo a chomhlánú leis an gcóras creidiúnúcháin dá ndéantar foráil i Rialachán (CE) Uimh. 765/2008. Ós rud é gur bealach fíor-riachtanach é an creidiúnú chun inniúlacht na gcomhlachtaí um measúnú comhréireachta a fhíorú, ba cheart é a úsáid freisin chun fógra a thabhairt. (49)Ba cheart do na húdaráis phoiblí náisiúnta ar fud an Aontais creidiúnú trédhearcach amhail dá bhforáiltear i Rialachán (CE) Uimh. 765/2008, lena n‑áirithítear an leibhéal muiníne is gá i ndeimhnithe comhréireachta, a mheas mar an modh inmhianaithe chun inniúlacht theicniúil comhlachtaí um measúnú comhréireachta a léiriú. Féadfaidh na húdaráis náisiúnta, áfach, a mheas go bhfuil modhanna cuí acu chun an mheastóireacht sin a dhéanamh iad féin. I gcásanna den sórt sin, chun leibhéal iomchuí creidiúnachta i gcás meastóireachtaí a dhéanann údaráis náisiúnta eile a áirithiú, ba cheart dóibh an fhianaise dhoiciméadach is gá a chur ar fáil don Choimisiún agus do na Ballstáit eile lena léireofaí go gcomhlíonann na comhlachtaí um measúnú comhréireachta a ndearnadh meastóireacht orthu na ceanglais rialála ábhartha. (50)Is minic a ligeann comhlachtaí um measúnú comhréireachta codanna dá ngníomhaíochtaí a bhaineann leis an measúnú comhréireachta ar fochonradh nó go dtéann siad i muinín fochuideachta. An leibhéal cosanta is gá chun an táirge ag a bhfuil eilimintí digiteacha a chur ar an margadh, chun é sin a chosaint, tá sé fíor-thábhachtach go gcomhlíonfadh fochonraitheoirí agus fochuideachtaí um measúnú comhréireachta na ceanglais chéanna agus a chomhlíonann comhlachtaí faoina dtugtar fógra i dtaca le cúraimí um measúnú comhréireachta a fheidhmiú. (51)Ba cheart don údarás a thugann fógra faoi chomhlacht um measúnú comhréireachta a sheoladh chuig an gCoimisiún agus chuig na Ballstáit eile trí Chóras Faisnéise an Chur Chuige Nua i leith Eagraíochtaí faoina dtugtar Fógra agus Eagraíochtaí Ainmnithe (NANDO). Is é NANDO an uirlis leictreonach um fhógra a thabhairt arna forbairt agus arna bainistiú ag an gCoimisiún inar